Abdulah Hussain Cuma Mahu Menulis

Untuk mendapatkan maklumat terkini, ikuti kami melalui Telegram

Sempena Hari Raya Aidilfitri tahun ini, Dewan Sastera (DS) menyiarkan kembali wawancara bersama-sama Sasterawan Negara Allahyarham Datuk Haji Abdullah Hussain. Beliau yang sangat dikenali sebagai seorang penyusun naratif yang pintar menyampaikan kata-kata pesanannya tentang kepentingan menghayati jati diri dan pegangan agama yang masih relevan sekarang. Semoga Tuhan mengampuninya dan menempatkannya bersama-sama hamba-Nya yang dikasihi. Al-Fatihah. Wawancara ini pernah tersiar dalam Dewan Sastera Mei 2012.

Sasterawan Negara Datuk Haji Abdullah Hussain, sasterawan, novelis, cerpenis, penterjemah, penulis autobiografi dan biografi. Sesungguhnya beliau pengarang yang bangun, bernafas dan tidur untuk susastera. Februari lalu, penulis berpeluang menemui beliau di rumahnya, di Petaling Jaya. Wajah gembira yang beliau ukirkan, melihat kedatangan beberapa pegawai Dewan Bahasa dan Pustaka (DBP) ke rumahnya, menyambut mesra dan penuh keceriaan. Beliau tidak berapa sihat tetapi masih tetap menggagahkan diri menyambut tetamu. Beliau kini menulis menggunakan pen, di atas buku latihan dan kertas kajang. Separuh daripada hati penulis berasa bersalah apabila menghulurkan soalan buatnya. Tetapi beliau terus sahaja menerima. Beliau cuma mahu terus menulis.

Abdullah: Saya masih tetap membaca terutama al-Quran, surah Yasin sebelum solat fardu. Saya membaca buku yang saya terima daripada DBP. Saya baru selesai membaca setiap cerpen dalam antologi Cinta Sekerdip Embun (Antologi Cerpen Pemenang Hadiah Sastera Perdana Malaysia), susunan Anwar Ridhwan. Saya cuma boleh baca satu cerpen sahaja pada satu-satu masa, setengah jam atau satu jam, saya duduk di kerusi roda di luar rumah. Saya sakit sekarang.

Sekarang, saya mulai membaca Cinta Masitah (Antologi Cerpen Berunsur Islam) yang saya baru terima daripada DBP.

DS: Dan Malam, Apabila Ia Berlalu merupakan novel mutakhir Datuk. Selepas novel besar ini, apakah Datuk masih bersemangat menulis?

Abdullah: Novel Dan Malam, Apabila Ia Berlalu ialah novel saya sebelum saya sakit. Saya memang suka menulis.

DS: Apakah perasaan Datuk terhadap perkembangan anak Datuk, Ahmad Patria?

Abdullah: Saya bangga dengan anak sulung saya, Ahmad Patria kerana dia mengikut jejak langkah saya, walaupun dia lebih gemar fiksyen sains, kerana dia anak muda dan belajar sains.

DS: Kebanyakan karya Datuk yang berlandaskan keislaman banyak menampilkan masalah sosial Melayu Islam semasa.

Abdullah: Saya mula menulis tentang Islam lebih awal lagi, tetapi kalau saudara perhatikan dengan teliti, semua novel saya sebenarnya mengangkat Islam, walaupun Kuala Lumpur Kita Punya. Ada pensyarah yang mengatakan novel itu lucah, tetapi dia tidak faham tentang penghabisan novel itu.

Pada pandangan saya berkenaan agama Islam, bukan sahaja di Tanah Melayu tetapi di dunia sudah mulai merosot kerana gerakan pihak tertentu. Kita mesti membela, melawan, kerana agama Islam adalah agama Allah SWT. Ada pihak luar negara yang benci dan anti dengan Nabi Muhammad SAW, kerana mereka terpengaruh dengan gerakan tertentu. Saya cuba menulis Masuk ke Dalam Cahaya, Imam dan novel terakhir, Dan Malam, Apabila Ia Berlalu kerana saya mahu anak Melayu di Malaysia dan di seluruh dunia faham dan berpegang kuat kepada ajaran agama Islam. Islam agama yang betul. Namun, ada pihak tertentu tidak percaya dengan Islam kerana mereka terpengaruh oleh perasaan dengki. Ada beberapa orang pemimpin terdahulu yang anti-Islam. Kita perlu melawannya.

Saya menulis dalam bahasa Melayu kerana saya mahu mempertahankan orang Melayu. Kalau ada penterjemahan karya saya, seperti Into the Light, itu amat baik sebagai tatapan dan pendedahan kepada orang di luar Malaysia.

DS: Dunia komuniti penduduk kampung dalam Masuk ke Dalam Cahaya seakan-akan penciptaan suatu kampung utopia Islam yang harmoni, menghampiri sejarah sistem komuniti Amish Mennonite ataupun Mormon di Amerika Utara yang menahan komuniti mereka bercampur dengan kemodenan dan hedonisme kota. Bagaimana Datuk mendapat ilham?

Abdullah: Apabila saya menulis Masuk ke Dalam Cahaya, saya tidak meniru sesiapa. Pada masa (penulisan) itu, saya banyak membaca al-Quran dan dari situ saya dapat idea. Saya mahu membayangkan sebuah komuniti Islam yang tulen dalam novel tersebut.

Apabila saya menulis, biasanya ada benda yang mahu saya ceritakan. Bacalah Proses Kreatif: Satu Pengalaman Rohani yang saya tulis. Di situ ada saya tulis bagaimana saya mendapat idea.

DS: Dan Malam, Apabila Ia Berlalu dikatakan oleh sesetengah pihak sebagai propaganda Islam Hadhari, dan kini Islam Wasatiah (kesederhanaan), komen Datuk?

Abdullah: Saya tidak peduli apa-apa orang kata tentang novel saya Dan Malam, Apabila Ia Berlalu. Saya mahu orang Islam yang begitu (dalam novel tersebut). Mereka mesti kuat dan ada komuniti sendiri. Terutamanya di Amerika Utara dan di Eropah. Mereka mendepani kemodenan yang pesat dan pelbagai pengaruh asing di sana. Orang Islam tidak ditakrif melalui istilah “sederhana”. Islam itu bererti Islam lahir dan batin.

DS: Apakah pandangan Datuk tentang adaptasi novel ke filem? Saya rasakan karya Datuk paling mudah untuk diadaptasi ke filem.

Abdullah: Saya harap pembikinan filem buatlah filem daripada novel. Bukan novel saya sahaja. Semua novel boleh cuba diadaptasi. Sayangnya, mereka (pembikin filem) memeras otak untuk buat skrip baharu. Mereka tidak mahu pilih novel yang banyak sudah diterbitkan. Mereka takut novelis menjadi terkenal, lebih terkenal daripada mereka. Novel dan cerpen saya, memang boleh dibuat filem. Bukanlah pula saya menulis untuk (karya saya) dibuat filem tetapi memang boleh dijadikan filem. Tidak salah. Nasihat saya, para pembikin filem, buatlah filem daripada novel atau cerpen orang lain dahulu. Tetapi biasalah, sifat manusia terlalu sombong, maka jadi begitu.

DS: Ada diceritakan bahawa Datuk pernah terlibat dengan gerakan kemerdekaan dan penentangan penjajah Belanda di Aceh. Kemudian, setelah membunuh beberapa penjajah dan menjadi buruan, Datuk lari ke Tanah Melayu. Bagaimana komen Datuk tentang isu ini?

Abdullah: Saya tidak pernah bunuh orang. Saya memang ikut serta dalam revolusi politik Indonesia dan pernah ikut pegang senapang. Saya pernah ikut rakan-rakan bunuh orang tetapi itu hukuman, sesudah mahkamah tentera menghukum (askar itu). Saya keluar dari Indonesia kerana Imigresen Indonesia percaya dengan aduan seorang hamba Allah yang saya sudah tolong di Pulau Pinang. Tetapi saya tidak marah, itu hak dia.

DS: Sebagai sasterawan pada lewat usia, adakah penyesalan terbesar Datuk?

Abdullah: Saya tidak menyesal, saya cuma mahu menulis sahaja.

DS: Apakah harapan Datuk untuk sastera dan masyarakat kita?

Abdullah: Saya harap orang Melayu di mana sahaja mereka berada, sekarang dan akan datang, maju dan sedar akan dirinya sebagai seorang Melayu yang beragama Islam.


Penulis Ulung dan Baharu Singapura Terima Anugerah dan Hadiah Persuratan 2020/2021

Untuk mendapatkan maklumat terkini, ikuti kami melalui Telegram

Singapura – Lima orang penulis ulung Melayu Singapura diiktiraf dalam Majlis Anugerah Persuratan (AP) ke-14 anjuran Majlis Bahasa Melayu Singapura (MBMS) pada 10 April 2021 yang lalu. Hamed Ismail dinobatkan sebagai penerima Anugerah Tun Seri Lanang untuk edisi AP 2020/2021.

Beliau juga merupakan sasterawan persuratan yang paling mapan untuk menerima anugerah tersebut. Berusia 73 tahun, beliau telah berkecimpung dalam bidang penulisan selama lebih 30 tahun, dan karya beliau termasuk drama pentas, puisi dan cerpen. Hamed merupakan mantan penyelia kanan skrip sewaktu berkhidmat di TV Eaglevision, Mediacorp, Singapura.

Sementara itu, Allahyarham Zaidy Nandir yang dikenali ramai sebagai seorang aktivis seni, penggubah lagu dan penulis lirik yang prolifik, dipilih menjadi penerima Anumerta Tun Seri Lanang tahun ini. Beliau ialah penerima termuda anugerah itu sejauh ini. Allahyarham juga telah menerima banyak anugerah untuk lagu dan lirik terbaik dalam pertandingan-pertandingan Dikir Barat tempatan. Allahyarham meninggal pada tahun 2018 sewaktu berusia 45 tahun.

Kemenangan besar bagi seorang lagi tokoh persuratan mapan, Jamal Ismail, yang memenangi Hadiah Persuratan untuk dua kategori, Cerpen dan Novel, iaitu kumpulan cerpen GOD(A) dan novel Tunjuk Langit. Pada tahun 2016, 32 tahun selepas buku terbitan beliau yang terakhir, Jamal kembali dengan karya Yang Kekucingan, sebuah kumpulan cerpen yang menghimpunkan 20 buah cerpen berbentuk surreal dan di luar kotak rasional akal. Beliau kemudian menghasilkan GOD(A) pada tahun 2018 dan Tunjuk Langit pada tahun 2019. Hal ini merupakan pencapaian yang sangat membanggakan bagi seorang penulis yang kembali muncul pada tahun 2016, setelah berehat daripada dunia penerbitan sejak tahun 1984.

Dua pemenang Hadiah Persuratan lain yang juga diiktiraf untuk edisi AP 2020/2021 ialah Farihan Bahron bagi kumpulan puisi Tukang Tunjuk Telunjuk untuk kategori Sajak, dan Rilla Melati Bahri bagi judul siri buku cerita Si Pencuri Ketawa – Kisah di Dalam Taman di Persisiran untuk kategori Sastera Kanak-kanak, sebuah kategori baharu yang diperkenalkan dalam Hadiah Persuratan. Bagi kategori buku Drama (untuk Pentas) dan Kajian pula, tidak ada pemenang bagi tahun 2020/2021.

Pengerusi Majlis Bahasa Melayu Singapura (MBMS), Profesor Madya Muhammad Faishal Ibrahim, mengatakan, “Pengiktirafan penting untuk terus membakar semangat penulis-penulis watan. Kecemerlangan yang dipaparkan oleh penerima Anugerah Persuratan boleh dijadikan sebagai penanda aras bagi penulis-penulis lain, khususnya bagi penulis-penulis muda yang ingin berkecimpung dalam bidang persuratan. Kepakaran penerima anugerah ini juga boleh dimanfaatkan untuk terus menyemarakkan bidang persuratan setempat.”

Suratman Markasan, sasterawan terkenal Singapura dan penerima Anugerah Tun Seri Lanang (1999) pula menambah, “Penerima Anugerah Persuratan elok merasakan bahawa dirinya istimewa kerana dinobatkan sebagai penulis yang ulung. Di samping itu, dia harus terus mencari nilai-nilai baharu untuk tetap istimewa. Mereka yang tidak dinobatkan harus menilai kelemahan mereka dan menggantikannya dengan yang luar biasa. Usaha akan menuju kejayaan.”

Bermula sejak 1993, acara dwitahunan ini merupakan usaha berterusan MBMS untuk mengiktiraf para penulis tempatan dalam bidang persuratan Melayu. Anugerah ini juga bertujuan untuk menggalakkan penerbitan karya bermutu, serta memasyarakatkan bidang persuratan. Anugerah Persuratan 2020/2021 dianjurkan oleh MBMS dan diuruskan Majlis Buku Singapura (SBC), dengan sokongan daripada Majlis Seni Kebangsaan (NAC), Lembaga Warisan Kebangsaan (NHB), dan Kementerian Kebudayaan, Masyarakat dan Belia (MCCY) Singapura.


Kritikan Perlu Berilmu

Kritikan puisi seharusnya bersandarkan ilmu dan bukan dibuat atas tujuan memperolok-olok atau merasa diri (pengkritik) jauh lebih baik daripada orang lain. Hal ini akan lebih membantu dalam usaha meningkatkan mutu dan memanjangkan hayat karya berkenaan.

Secara ringkas, hal itu yang boleh disimpulkan dalam perbincangan antara penerima Anugerah Sastera Asia Tenggara (SEA Write) 2011, Syed Mohd Zakir Syed Othman (S.M. Zakir) bersama-sama penulis, Ainunl Muaiyanah Sulaiman yang dimudahcarakan oleh Fahd Razy menerusi program Moreh Puisi secara langsung di laman Facebook Tukang Puisi.

S.M. Zakir berkata, kritikan juga memerlukan pengkritik yang jujur dan tahu latar belakang subjeknya.

“Kritikan tidak harus dibuat secara emosi atau merasakan kita lebih baik daripada orang lain hingga kelihatan ia memperolok-olok manakala, ‘name dropping‘ yang dibuat tidak nampak tulus,” katanya.

Tegas S.M. Zakir, kritikan membantu memperkenalkan dan memanjangkan hayat karya sepertimana karya T Alias Taib yang dibaca oleh generasi muda kini. Fenomena ini bermula dengan kritikan oleh penyair muda seperti Wan Nor Azriq.

“Setiap generasi perlu ada pengkritik kerana mereka yang mengenal pengarang sezaman. Hal ini kerana, pengkritik itu hanya melihat satu karya sahaja dan kritikan itu tidak lengkap. Pengkritik perlu ada ilmu dan berguru tidak semestinya secara formal tetapi mesti ada ilmu,” katanya.

S.M. Zakir turut menyifatkan ketika ini, ranah sastera kebangsaan tidak ada pemuisi pelapis selepas Zaen Kasturi. Jika ada, mereka ialah pemuisi seperti Muhammad Lutfi Ishak dan Fahd Razy, tetapi selebihnya khalayak masih tercari-cari.

“Kita ada ramai penulis generasi muda, mereka ini berbakat tetapi berkarya dalam lab (makmal).Contohnya, macam Karim Mohd. Dia muncul dengan satu karya, sesudah itu dia diam. Dia bereksperimen, berjaya, tetapi kemudian tidak muncul lagi,” katanya.

Tambah S.M. Zakir, landskap puisi kebangsaan juga seharusnya memunculkan karya dengan pengucapan baharu dan bukan mengulang gaya penyair sebelum ini.

“Ada beberapa puisi yang baik dan ‘menakutkan’ saya tetapi apabila kita imbas, pengucapan yang sebegitu sudah pun dibuat oleh penyair sebelum ini.”

Sementara itu bagi Ainunl Muaiyanah, kritikan generasi muda terlihat sebagai kritikan peribadi kerana medium yang dipilihnya.

Katanya, kritikan biasanya dibuat di laman sosial yang bersifat personal, menjadikan kritikan itu berubah menjadi kritikan yang bersifat peribadi walaupun niatnya mahu membuat kritikan karya. Hal ini berbeza dengan kritikan yang dibuat di akhbar atau majalah yang kelihatan lebih serius.

Walau bagaimanapun, Ainunl Muaiyanah berkata, dalam tempoh lima tahun akan datang, penjaga pintu puisi itu ialah pemuisi sendiri bukan seperti ketika ini yang kebanyakan daripada mereka lebih cenderung pada prosa, sama ada cerpenis atau novelis.

“Satu hal yang boleh kita lihat pada masa sekarang ialah ada pendirian ketidakbergantungan penulis pada institusi besar, dan hal ini melahirkan banyak penyair kerana mereka menulis secara lebih bebas, berani dan tiada tapisan. Namun ada kontranya, mungkin pada akhirya kita berbalik pada isu kualitinya pula,” katanya.

Sementara itu, Ainunl Muaiyanah berkata, sepanjang 10 kebelakangan ini, beliau banyak “mendampingi” pemuisi wanita generasi muda yang tampil dengan karya yang hebat dan baik. Walau bagaimanapun, seperti yang disebut oleh S.M. Zakir, kebanyakan mereka mengambil masa yang lama untuk tampil dengan karya baharu sesudah karya awal mereka menggegarkan khalayak.

“Mereka juga tampil menulis sekadar untuk menulis dan tidak berminat untuk mencipta nama,” katanya.

Ainunl Muaiyanah berkata, ada kala sesebuah puisi yang ditulis secara eceran menangkap minat khalayak kerana pengucapan yang segar tetapi apabila ia dibukukan dalam sebuah kumpulan puisi, ia mudah tenggelam.


Dikotomi Sastera-Sains dan Generasi Ketam

Untuk mendapatkan maklumat terkini, ikuti kami melalui Telegram

Kolumnis Rem Dambul memerhati permasalahan sistem pendidikan kita yang masih terjerat dalam dikotomi aliran pembelajaran tanpa memahami kedua-duanya saling memerlukan untuk kemajuan akal dan sahsiah generasi masa depan.

Sastera ialah sendi kehidupan, dan sains ialah penggeraknya. Kedua-dua disiplin ini bukan sekadar saling memerlukan, bahkan sebenarnya harus berintegrasi menjalankan satu fungsi sepunya. Sastera memugar kemanusiaan, dan sains memacu pembangunan. Dunia yang kaya kemajuan tetapi papa nilai insani, akan berakhir dengan sebuah tamadun yang bejat.

Sastera berkembang menerusi medium fiksyen dan kreatif; manakala sains menerusi medium empirikal dan akademik. Tetapi dua disiplin ini berkongsi satu lagi kebersamaan yang erat, iaitu kedua-duanya didukung oleh tradisi persuratan. Justeru, pemisahan dua disiplin ini tidak pernah munasabah.

Sejak era klasik Yunani dan Romawi; merentas ke zaman peradaban India, China dan Islam; hingga ke fasa-fasa awal kurun pencerahan Eropah — sastera dan sains berkacuk intim sebagai gagasan ilmu tanpa sempadan. Selama ribuan tahun, dua disiplin ini terangkai dengan harmoni, sebelum keseimbangan tersebut dijungkir balik.

Barangkali kesilapan terbesar dunia kontemporari, khususnya di Malaysia, ialah menginstitusikan dikotomi disiplin dalam pendidikan. Hal ini berlaku apabila kurikulum formal (pengajian menengah dan tertiari) memisahkan bidang sastera dan sains secara eksklusif mengikut dua aliran berbeza.

Sistem pendidikan ialah senjata pembudayaan nilai, mentaliti dan norma yang paling efektif. Justeru wujudnya dikotomi yang sedemikian, maka kita melahirkan ketumbukan generasi yang pincang perspektif. Sesiapa yang cakna sains, selalunya jahil sastera, dan sebaliknya. Bukan semua, tetapi majoritinya begitu.

Memang benar, seorang individu tidak boleh menguasai semua perkara. Kita perlu berfokus pada satu bidang khusus untuk menatar kemahiran yang benar-benar tuntas dan padu. Tetapi alasan ini tidak boleh dijadikan justifikasi untuk mewujudkan dikotomi disiplin secara terinstitusi.

Keperluan untuk mengkhusus tidak boleh meminggirkan kepentingan untuk mengembangkan citra minda yang seimbang. Pengajian liberal yang menggalakkan inter-disiplin sains alam dan sains kemanusian semakin popular dalam pendidikan global. Perkara ini merupakan suatu kesedaran untuk kembali semula ke pangkal ilmu tradisi silam yang bersifat inklusif. Namun begitu, gerakan pendidikan baharu ini masih merangkak bertatih di Malaysia.

Kita semua tahu anatomi otak manusia terbahagi kepada dua, iaitu kiri dan kanan. Setiap satu perlukan santapan mental yang berbeza. Otak kiri disinonimkan dengan pemikiran literal, yang cenderung pada sesuatu yang logik dan objektif. Manakala otak kanan dikaitkan dengan pemikiran lateral, yang gemar pada sesuatu yang kreatif dan subjektif. Dalam kata mudah, sains tumbuh di otak kiri; manakala sastera mekar di otak kanan.

Bayangkan kita ada dua pokok manggis di laman rumah. Pokok di kiri anjung, kita siram tiap-tiap hari dan baja secara berkala. Tetapi yang di kanan anjung, kita abaikan tanpa perhatian. Sudah tentu tuaian manggis kita tidak lumayan, kerana hanya satu pokok sahaja yang tumbesarannya sihat.

Begitu juga, jika kita datang bersenam di jim. Setiap kali membuat aktiviti fizikal, kita cuma menggunakan satu tangan yang sama. Anggota yang satu lagi, tidak pernah diberi latihan. Bayangkan bagaimana rupa akhir tubuh badan. Mungkin bahunya kekar sebelah, dan senget terhuyung-huyung ketika berjalan kerana kurang imbangan.

Apabila kedua-dua hemisfera otak manusia tidak dikembangkan secara setara, wujud ketidakseimbangan. Hal ini boleh mempengaruhi sudut pandang dan daya hikmah seseorang; mungkin sehingga mencetuskan prejudis yang bukan-bukan atau menghasilkan tenaga taakul yang lemah.

Sains ialah asas pada inovasi dan teknologi; dua komoditi yang paling efektif memacu pertumbuhan ekonomi masa kini. Sastera pula ialah salah satu tunjang kreativiti dan imaginasi; dua kemahiran terpenting dalam milenia baharu. Untuk menterjemah idea kepada ciptaan yang berguna, kita perlukan daya cipta yang tinggi.

Maksudnya, para saintis yang mahu mereka cipta inovasi dan teknologi, sebenarnya amat memerlukan kemahiran kreativiti dan imaginasi. Tetapi inilah jurang terbesar yang dinatijahkan oleh pendidikan berciri dikotomi. Apakah akibatnya? Meskipun Malaysia telah melancarkan dasar-dasar yang mengutamakan pendidikan sains sejak lebih empat dekad dahulu (misalnya, penubuhan sekolah dan universiti sains, serta polisi 60 peratus pelajar aliran sains), namun sehingga kini kita tidak mampu melahirkan generasi pencipta yang signifikan.

Hampir 80 peratus saintis dan teknologis Malaysia berada di universiti. Secara perbandingan di Korea Selatan, lebih 80 peratus golongan ini berada di sektor industri. Hal ini bermaksud, kita melahirkan pakar teknikal yang cuma berkelayakan mengajar dan menyelidik. Sedangkan Korea Selatan menghasilkan saintis dan teknologis yang benar-benar berdaya cipta.

Mengapa? Kerana sistem pendidikan dikotomi yang memisahkan kemahiran teknikal dan kreativiti dalam dua domain kurikulum yang terasing. Hal ini seterusnya menghasilkan dua generasi separuh masak yang kekok mendepani dinamik Revolusi Perindustrian 4.0. Pertama, mereka yang cuma tahu ilmu empirikal sains, tetapi kurang daya imaginasi untuk mengolah inovasi. Kedua, mereka yang kreatif sakan, tetapi tiada asas teknikal untuk mencipta teknologi.

Apakah kesudahan cabaran keenam Wawasan 2020: “Menghasilkan masyarakat saintifik dan progresif”? Hanyut ke laut lepas, kerana petunjuk “saintifik dan progresif” ialah kemampuan menghasilkan teknologi dan inovasi tempatan. Sesuatu yang masih terlalu jauh untuk digapai, kerana ekonomi Malaysia kekal bergantung pada komoditi dan bukan pada ciptaan dan perkhidmatan, sebagaimana Korea Selatan.

Selagi jurang sastera-sains ini tidak dirobohkan, barangkali selagi itu Malaysia akan terus terpasung sebagai pengguna dan pengimport tegar teknologi (yang diinovasikan oleh orang lain). Kita tidak akan mampu dinaik taraf menjadi pereka cipta dan pengeksport.

Bolehkah komuniti sastera merobohkan naratif yang merajadewatakan agenda dikotomi sastera-sains ini? Boleh, sekiranya kita mahu menganjak dogma nilai untuk melihat kelebihan sains sebagai salah satu pemboleh daya (enabler) untuk memperkasa kesusasteraan. Bukan menanggapi sains sebagai ancaman kepada keterhakisan nilai manusiawi.

Jika kita mencipta dinding prejudis (sama ada tersurat atau tersirat) kepada teknologi dan inovasi — maka, kita sebenarnya membantu untuk terus menginstitusikan pemisahan disiplin antara sains dengan sastera. Lalu kita melahirkan lebih banyak generasi ketam, yang berjalan miring, kerana tiada harmoni antara otak kiri dengan kanan.

Rem Dambul atau nama sebenarnya Ramzah Dambul (Dr.) ialah seorang sarjana bidang sains atmosfera; yang gemar berpuisi, melukis dan berfantasi. Dalam dunia utopia, dia seekor murai sastera yang selalu berkicau di perbatasan sains. Antara karya bukunya termasuklah kumpulan puisi Alien Menchari Chinta (ITBM, 2012; Pemenang Hadiah Sastera Perdana Malaysia 2012/2013), Deja Vu Cinta Pencari Katarsis (ITBM, 2014), Dari Cinta kepada Cinta (ITBM, 2015), dan memoir perjalanan Bukan Travelog Haji di Bumi Anbia (Studio Anai Anai, 2017).


Berpuisi Selamatkan Palestin

Untuk mendapatkan maklumat terkini, ikuti kami melalui Telegram

Kuala Lumpur – Persatuan Penyair Malaysia (PENYAIR) akan menerbitkan antologi puisi Palestin Memanggil. Buku antologi ini akan memuatkan sajak-sajak terpilih bertemakan konflik Palestin menentang kekejaman Israel. Hasil jualan buku akan disumbangkan kepada tabung Aman Palestin.

PENYAIR mengajak semua, terutamanya penulis-penulis kreatif untukmenyumbangkan sajak bertemakan Palestin dengan menyediakan platform kiriman sajak, iaitu “Ayuh, PALESTIN MEMANGGIL!!!”. Sumbangan sajak-sajak ini sebagai tanda solidariti (kebersamaan) menentang kekejaman Israel di tanah Gaza. Sajak-sajak yang dihantar perlulah sajak asli dan belum pernah diterbitkan oleh mana-mana syarikat penerbitan. Penyertaan percuma dan terbuka kepada rakyat Malaysia sahaja. Sajak-sajak terpilih akan dibukukan dan diterbitkan.

Ayuh, marilah kita sama-sama menyokong usaha ini sebagai tanda solidariti menentang kekejaman Israel. Syarat penyertaan adalah seperti berikut:

Tarikh akhir penghantaran pada 31 Mei 2021. Sila e-melkan sajak ke [email protected]. Tuliskan nama penuh, nama pena (jika ada), alamat dan nombor hubungan bersama sajak yang dihantar. Sebarang pertanyaan boleh hubungi Wacana Minda di talian 011-72370237.


Bahasa dan Sastera Melayu Diiktiraf Kerajaan India

Kuala Lumpur – Dua orang tokoh ternama dalam bidang bahasa dan sastera Melayu ditemu bual oleh Radio Televisyen Malaysia (RTM) menerusi segmen Selamat Pagi Malaysia bagi membicarakan isu berkaitan dengan “Bahasa dan Sastera Melayu Merentas Benua” pada pagi semalam.

Dalam segmen tersebut, YBhg. Prof. Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP), merangkap Pengarah Institut Alam dan Tamadun Melayu (ATMA), Universiti Kebangsaan Malaysia (UKM) dan pensyarah bebas, penyair dan penterjemah bertauliah, Dr. Raja Rajeswari Seetha Raman ditemu bual sebagai menghargai jasa dan sumbangan Prof. Datuk Seri Dr. Awang Sariyan di pentas antarabangsa.

Prof. Datuk Seri Dr. Awang Sariyan penerima Anugerah Pencapaian Persuratan Sepanjang Hayat oleh Motivational Strips, Gujerat Sahitya Academy daripada kerajaan India bersempena dengan sambutan kemerdekaan India yang ke-75. Beliau yang tidak dapat hadir dalam majlis tersebut diwakili oleh Dr. Raja Rajeswari yang turut menerima anugerah dalam bidang terjemahan dari negara berkenaan https://dewansastera.jendeladbp.my/2022/10/03/6074/.

Sebelum bermulanya sesi temu bual, Prof. Datuk Seri Dr. Awang Sariyan turut mendeklamasikan sebuah puisinya yang bertajuk “Mitos Bahasa”. Beliau melahirkan rasa kesyukuran atas penganugerahan tersebut dan turut berkongsi anugerah itu bersama-sama sasterawan, penulis, dan budayawan di negara ini.

Alhamdulillah, saya bersyukur ke hadrat Allah SWT kerana anugerah ini sebagai bukti bahawa bahasa Melayu, sastera Melayu, dan tamadun Melayu dihargai di seluruh dunia.

Bersama-sama beliau ialah Dr. Raja Rajeswari yang turut meraikan penganugerahan tersebut. Katanya, anugerah ini merupakan pengiktirafan dunia buat sasterawan dan individu yang memperkasakan dan memperjuangkan bahasa kebangsaan. Majlis penganugerahan tersebut turut dihadiri oleh negara lain seperti dari Nepal, Denmark dan Amerika Syarikat.

Prof. Datuk Seri Dr. Awang Sariyan juga menghargai usaha kerajaan yang menubuhkan dasar luar yang baharu, iaitu Diplomasi Kebudayaan yang memberikan peluang kepada duta negara untuk menaikkan keindahan seni sastera dan budaya Melayu di pentas antarabangsa. Tambah beliau, hal ini merupakan kesempatan terbaik kepada rakyat untuk mempromosikan sastera dan budaya Melayu.

Selain itu, beliau turut berkongsi pengalamannya semasa menyandang Kursi Pengajian Melayu sebanyak dua kali di China pada tahun 2008.

Daripada empat buah universiti pada tahun 2008 ketika saya datang, sekarang sudah 13 buah universiti yang menawarkan Ijazah Bahasa Melayu.

Beliau menegaskan bahawa peluang tersebut merupakan peluang terbaik untuk mengangkat bahasa Melayu sebagai bahasa pelbagai kaum di negara ini.

Dr. Raja Rajeswari yang menggunakan bahasa Melayu ketika berucap di pentas India juga berkata bahawa bahasa Melayu yang dituturkannya merupakan penghormatan yang diberikan oleh negara tersebut yang bukan sahaja kepada Malaysia, malah kepada negara lain yang turut menggunakan bahasa ibunda mereka.

Sebagai mengekalkan hubungan diplomatik yang erat antara kerajaan Malaysia dengan India, buku puisi Menganyam Tikar Peradaban yang diterbitkan oleh DBP dan buku Sejarah Perkembangan dan Linguistik Melayu oleh Prof. Emeritus Dr. Asmah Haji Omar menjadi buah tangan untuk dihadiahkan kepada negara tersebut. Buku ini dipilih kerana kandungan buku ini sangat signifikan sebagai simbolik perhubungan diplomatik dan sebagai bukti kepada masyarakat luar tentang kegemilangan bahasa Melayu yang telah bertapak sejak zaman dahulu.


Mise-en-scène Tivi Shahnon Ahmad

Untuk mendapatkan maklumat terkini, ikuti kami melalui Telegram

Sastera, dalam hal ini novel, boleh mendekati sinema. Adam Taufiq Suharto, yang banyak menghasilkan filem pendek, menyedari betapa intimnya novel Tivi Shahnon Ahmad dengan bahasa filem.

Tugas sebuah novel atau penulisan cerita adalah untuk mencipta sebuah dunia. Dunia yang diyakini dan dipercayai adalah untuk dihidupi, untuk dianuti. Maka, jika kita berpegang teguh pada kenyataan itu, mustahak sekali untuk sesebuah novel menerapkan unsur-unsur visual supaya boleh menciptakan sebuah “dunia” kepada pembaca. Selaku penikmat sinema, tentu sekali yang digemari ialah karangan-karangan yang memprojekkan visual tatkala menelaah. Kerana hakikatnya, yang kita mahu bukanlah sekadar merenungi abjad-abjad, sebaliknya kemahuan agar abjad-abjad itu membentuk sebuah alam dalam benak.

Barangkali akan ada ramai yang menebak tentulah karya-karya A. Samad Said (Sasterawan Negara) yang bakal dinobatkan juara jika kita mencari visual dalam penulisan. Contohnya seperti Daerah Zeni yang sangat deskriptif:

Di dalam paya itu, tiga empat tangkai teratai sedang tergigil. Dari sekelompok pokok keladi di kirinya kocakan dan kalungan air semakin membesar, menyebabkan bunga-bunga teratai itu lebih menari-nari. Bebebrapa detik selepas itu ternampak semacam ada sesuatu pergelutan di tengah-tengah kelompok pokok keladi. Dua ekor katak berlainan warna kelihatan melompat tinggi, berdencup jatuh ke dalam air, meninggalkan kalaungan air yang baru, mempesegar semula tarian bunga-bunga teratai. Dari atas ranting sebatang pokok, dua ekor gagak mula terusik oleh kocakan itu, mula menjengah sambil berteriak. Dan seekor ular tiba-tiba saja terjulur dari kelompok pokok keladi, berenang lurus menghala ke sebuah titi yang runtuh. Salah seekor gagak itu melayang turun, menyambar sesuatu, mengembang kepak, berpusing lalu menghinggapi titi. Bunga-bunga teratai itu semakin menari-nari. Seekor pepatung terbang mengejut-ngejut berhampiran. Gagak yang hinggap di ranting tadi terbang melayang pula menghala ke arah mentari turun. Dari sebelah kiri, sekumpulan burung lima sekawan sedang terbang lesu, seolah-olah sedia berlanggar. Langit kuning keperangan indah.

Hal ini tentu sekali menunaskan keterujaan. Segala lakonan alam dikisahkan dengan rinci dan Pak Samad bertindak selaku pelukisnya yang halus. Nur Hanim Khairuddin dalam eseinya “Pak Samad-Pelukis Cerita, Penulis Citra” menyatakan gaya penulisan Pak Samad ialah garapan piktorialisme. Hal ini berlandaskan tesis Marianna Torgovnick menerusi The Visual Arts, Pictorialism, and the Novel (1985) yang merujuk piktorialisme sebagai “kerja-kerja manusia, tempat, suasana, atau sebahagian suasana seolah-olah ia sebuah lukisan ataupun subjek-subjek untuk dibuat lukisan” (hlm. 55). Nur Hanim menghujahkan tulisan Pak Samad selain realis, juga bersifat naturalis dan impresionis.

Tentu sekali kita boleh sahaja merayakan hal ini. Dan tentu sekali tak dapat disangkal bahawa A. Samad Said ialah pengarang prolifik, terutamanya dalam dampak sastera nusa. Namun, untuk saya sendiri, sekiranya diletakkan A. Samad Said, tak kira apa-apa jua judul bukunya sekalipun, dan dibandingkan dengan novel seorang lagi Sasterawan Negara, Shahnon Ahmad, tanpa syak, saya akan memilih novel Shahnon sebagai juaranya.

Shahnon Ahmad selaku penggemar penceritaan visual, teguh dengan prinsipnya. Hal ini ditegaskan dalam buku manual penulisannya berjudul Gubahan Novel (DBP, 1989). Dalam bab yang dijudulkan sebagai “Latar”, Shahnon menerangkan peri pentingnya pembinaan latar atau ingin saya sebutkan sebagai mise-en-scène (istilah seni pengadeganan yang sering digunakan dalam lapangan filem dan teater). Shahnon sendiri menekankan betapa novel yang tidak menekankan latar tidak ubah seperti kisah yang berlaku dalam kepakuman (kekosongan). Karya-karya sedemikian akan terasa seperti “seleranya tidak ada. Yang bergerak terasa bukan seperti manusia biasa tapi objek-objek mati dan kaku” (1989:44). Shahnon juga menekankan penghidupan terhadap objek-objek sekeliling. Beliau mengulas lagi:

Pentingnya latar ini bukan sekadar menyebut tempat saja tapi perlu dieksploit seluas mungkin supaya kesan-kesan latar itu kepada persoalan atau perwatakan terasa; tidak kira sama ada kesan-kesan itu bertentangan atau akuran dengan perwatakan atau persoalan. Kesan-kesan itu diperolehi antara lain dengan cara memanusiakan objek-objek di sekitar tempat itu supaya aspek-aspek indera mengesaninya dan ini akan memberi impak kepada cerita.

Memanusiakan objek-objek itu dapat dikesan dalam sebuah novel beliau, Tivi. Tivi mengisahkan keluarga Mat Isa yang tinggal di sebuah desa terpencil. Mereka hidup harmoni, hidup bertuhan dan hidup besederhana. Namun, kepulangan anak mereka dari kota, disebut sebagai Kak Chah, membawa televisyen (TV) ke rumah akhirnya mendorong pada pelbagai musibah-musibah yang tak diminta. Hatta yang terngeri: perlakuan sumbang mahram si ayah dan si anak.

Naskhah Shahnon Ahmad ini mempunyai tema modeniti menentang tradisional. Shahnon dalam karya ini ternyata bersikap syak wasangka atau pesimis terhadap modeniti. Hal ini ditampilkan dengan mudah, tenang, bersahaja malah santai melalui salah satu objek modeniti bernama TV. Saya begitu gemar dengan naskhah ini kerana pada satu tahap, karya ini memiliki atmosfera sebuah novel “seram” dengan si televisyen yang didewa-dewakan sebenarnya menjadi “hantu” dan mencipta sesuatu yang “seram” untuk terjadi kepada keluarga Mat Isa yang sebelumnya harmoni, bersederhana dan bertuhan. Walaupun hakikatnya, TV itu kaku sahaja di situ. TV itu hanya menyiarkan apa-apa siaran yang hendak ditonton. Sebaliknya, kerakusan hati manusia yang membawa TV itu terlihat sebagai dewa baharu sebenarnya, yang membinasakan sebuah keluarga.

Kepengarangan Shahnon Ahmad dalam TV begitu majestic, bukan hanya kerana permainan visual yang bersahaja, tetapi kemampuannya menyimpan makna untuk diungkap oleh pembaca. Banyak “penyataan” yang disampaikan secara implisit. Shahnon Ahmad sendiri menekankan, “cerita itu sendiri terasa lebih hidup kalau gambaran tempat yang menjadi latarnya itu digambarkan dengan tujuan-tujuan yang tertentu” (1989:45). Maka, Shahnon memanfaatkan visual untuk menyampaikan “tesis”nya. Contohnya:

Mak Chah sambar sehelai sejadah lain pula. Kali ini terkena sejadah yang baharu bergambar Kaabah. Terang dan berolek kemas. Cepat-cepat mak Chah hampar sejadah itu atas lantai dan TV pun didudukan di atas gambar Kaabah itulah. Mat Isa pun tarik nafas panjang. Lega apabila Tv dilepaskan. Cina itu pun terasa lega juga. Semua sudah selesai apabila sejadah gambar Kaabah itu terhampar di lantai dan TV duduk di atas Kaabah. Mat Isa puas hati nampaknya. Dan dia tak berkata apa-apa. Dia cuma duduk di depan TV menunggu apa yang hendak dibuat oleh Cina.

Berbanding Pak Samad yang memberikan kita paya, teratai, keladi, pepatung, seekor ular, dan dua ekor gagak untuk mencipta sebuah situasi yang mempesona, Shahnon Ahmad dengan santai memberikan kita dua-tiga objek sahaja untuk membuatkan kita terfikir-fikir tentang situasi tadi. Situasi itu menarik bukan kerana jumlah objeknya, tetapi apakah objeknya. Shahnon menanamkan visual TV dan sejadah dengan imej Kaabah kepada kita.

Dengan dua objek yang saling berkontradiksi antara satu sama lain, Shahnon membuka ruang wacana. Dengan ungkapan “semua sudah selesai apabila sejadah gambar Kaabah itu terhampar di lantai dan TV duduk di atas Kaabah.” Situasi ini bukan sekadar menunjukkan kehadiran TV ke rumah tanpa ada tempat yang sesuai untuk meletakkan televisyen tersebut, tetapi apabila TV tersebut diletakkan di atas sejadah dengan imej Kaabah, Shahnon seolah-olah mencadangkan sebuah tafsiran, yakni kerosakan nilai agama keluarga itu yang disebabkan oleh kehadiran televisyen. Keruntuhan nilai agama dan peradaban manusia sememangnya terserlah pada penghujung novel dengan melihat keluarga Mat Isa jadi porak peranda dek hubungan sumbang mahram mereka hasil pengaruh televisyen.

Shahnon bijak kerana tidak mengulas visual ini. Shahnon membiarkan sahaja objek-objek itu bercerita, meresap masuk dan bersatu sekali dengan situasi tanpa perlu “berfalsafah-falsafahan”. Kita lihat contoh lain:

Dan aku pun tidak letak beg sekolah di penjuru itu lagi. Penjuru itu tidak boleh diganggu lagi, sebab penjuru itu khusus untuk TV yang dibeli oleh Kak Chah untuk kami sekeluarga. Beg sekolahku dilontarkan sahaja di penjuru bersama-sama dengan longgokan sejadah telekung dan jubah ayah. Penjuru disebelah matahari jatuh itu tidak boleh diusik oleh sesiapa lagi. Datang saja dia di situlah takhtanya. Oleh itu mestilah bersih, mesti kemas, mesti tidak ada habuk apa-apa. Semua sampah sarap, tahi cicak, debu dan serdak-serdak yang boleh ganggu TV tidak boleh ada lagi, pesan Kak Chah. Nanti apabila debu seketul atau sampah secalit masuk celah TV, rosaklah TV.

Di sini, Shahnon sekali lagi membuka ruang kepada pembaca dengan tidak mengulas apa-apa tentang objek-objek yang ditanam dalam situasi ini, yakni “penjuru sebelah matahari jatuh”, “takhtanya” dan “TV”. Dalam situasi ini, keluarga Mat Isa ingin meletakkan televisyen di penjuru matahari terbenam. Shahnon menggunakan istilah ‘takhta’ untuk tempat di mana televisyen akan diletakkan bagi metafora yang menggambarkan kedudukan TV dalam keluarga itu. TV itu bakal menjadi raja!

Kita juga boleh melihat pada perenggan sebelumnya (yang tidak saya sertakan), penjuru rumah di mana matahari jatuh itu asalnya ialah tempat mereka sekeluarga bersembahyang. Penjuru tempat mereka bersujud kepada Tuhan itu kini mahu digantikan dengan tempat berliburan dengan sang raja bernama TV. Namun, TV yang merajai keluarga itu nanti akhirnya membawa kepada huru-hara dan “kiamat”. Hal ini terbukti pada penghujung novel, yakni:

Batu lintar yang tajam berbisa itu berkecai dan pucuk kelapa pun patah serta luruh ke bumi. Dan batu lintar itu meneruskan lagi perjalanannya memanah dua makhluk yang langsung tidak boleh diampun itu. Dan kedua-duanya, ayah Chah dan adik Chah, terbenam masuk ke dalam bumi dengan amat mudah.

TV, sejadah dengan gambar Kaabah, penjuru rumah di mana matahari jatuh, dan lain-lain lagi membuktikan kepekaan Shahnon memanusiakan objek-objek dalam mise-en-scènenya. Sebagai penikmat sinema, antara hal lain yang saya terokai semasa proses pembacaan karya Shahnon Ahmad ini ialah, saya boleh menganalisisnya sebagaimana saya dapat menganalisis sesebuah filem. Ada pendekatan sinema dalam tulisan Shahnon (sama ada sengaja atau tidak sengaja) yang menyebabkan analisis terhadap novelnya boleh dinilai sebagaimana pembaca menilai filem. Barangkali disebabkan oleh Shahnon menanamkan kita visual daripada kata-kata, menegaskan kepentingan latar, dan dengan visual itu beliau membuka ruang kepada pembaca untuk mengisinya. Tinggal lagi filem mempunyai pelbagai pelantar, seperti suntingan, sinematografi dan bunyi, sementara novel atau kesusasteraan terhad pada kata-kata. Umpamanya filem The Godfather (1972) yang meninggalkan kita suntingan jukstaposisi (sandingan) antara babak pembaptisan bayi dengan babak samseng-samseng dibunuh yang melahirkan sintesis (jawapan) tentang hipokrasi dalam dunia kongsi gelap.

Untuk mendakwa kewujudan sinematik secara fokus dalam medium susastera, sudah tentu sekali memerlukan sebuah esei baharu untuk membahaskannya dengan lebih rinci dan dalam. Dalam esei ini, cukuplah sekadar menegaskan tulisan-tulisan Shahnon Ahmad yang bermain dengan visual sememangnya mendekati sinema dengan memanfaatkan latar dan mise-en-scènenya.

Saya teringat kata-kata daripada seorang pengkritik dan ahli arkib filem Indonesia, Lisabona Rahman dalam sebuah master classnya di Temasya Wayang Budiman 2020 yang lalu, yakni “Semakin jelas visualnya, semakin kurang sinematiknya”. Biarpun konteks “jelas” dan “kurang jelas” yang dikatakan oleh Lisabona merujuk filem secara teknologi atau bentuknya, tetapi hujah itu masih boleh dipakai untuk hampir kesemua lapangan seni. Mustahaknya, seni harus banyak menyimpan kerana lagi banyak disimpan lagi luas seni dapat memberi. Tentu sahaja hal ini berkait dengan pandangan Robert Bresson, pembikin filem Perancis legenda yang pernah sekali mengungkapkan: “You can’t show everything. If you do, it’s no longer art.” (“Kamu tidak boleh menunjukkan kesemuanya. Jika kamu melakukannya, itu sudah bukan lagi seni.”) Al-Fatihah, Cikgu Shahnon.

A. Samad Said, 1985. Daerah Zeni. Petaling Jaya: Fajar Bakti.

Dinsman dan Kasim Muhammad, 2015 Nurani: Kata Luhur Sahabatmu. Kuala Lumpur: Seniman Paksi Rakyat.

Shahnon Ahmad, 1989. Gubahan Novel. Kuala Lumpur: Dewan Bahasa dan Pustaka.

Shahnon Ahmad, 1995. Tivi. Kuala Lumpur: Dewan Bahasa dan Pustaka.

Adam Taufiq Suharto merupakan penulis dan pengkarya bebas. Selain pernah bertugas sebagai penulis skrip untuk stesen televisyen tempatan, beliau juga aktif membikin filem pendek, juga menulis esei dan cerpen.


Manfaat Kelab Sastera di Sekolah

Untuk mendapatkan maklumat terkini, ikuti kami melalui Telegram

Wajarkah kelab sastera ditubuhkan di sekolah? Jika difikir-fikirkan, hal ini amat wajar kerana kelab tersebut dapat memberikan peluang yang lebih luas kepada pelajar yang meminati bidang kesusasteraan untuk aktif dalam hal-hal kesusasteraan, baik berbentuk apresiasi mahupun penulisan.

Tidak dinafikan Persatuan Bahasa Melayu di sekolah turut menyentuh soal kesusasteraan. Walau bagaimanapun, kewujudannya masih hanya terbatas pada hal-hal yang berkaitan dengan bahasa sahaja dan jarang-jarang mampu bergiat lebih aktif dalam kegiatan sastera yang khusus.

Kelab sastera wajar ditubuhkan dari peringkat sekolah rendah lagi untuk menanamkan semangat mencintai sastera dan budaya pada peringkat awal. Kewujudan kelab sastera di sekolah rendah boleh menggalakkan semua pelajar mendekati bidang itu, tanpa mengira minat genre mereka.

Seperkara yang perlu disedari ialah, sudah ada kanak-kanak sedari tujuh tahun yang mempunyai bakat menulis. Namun begitu, oleh kerana tiada cara atau pendedahan yang berkesan untuk menjejaki dan membimbing minat serta bakat, usaha memupuk minat ini mati begitu sahaja. Oleh itu, kelab sastera di sekolah dapat membantu mencungkil dan mengembangkan bakat-bakat baharu.

Bagi pelajar sekolah menengah pula, tidak semua yang meminati kesusasteraan datang daripada aliran sastera. Sebaliknya, ramai juga yang muncul daripada aliran sains melalui pendedahan mereka terhadap bahan-bahan KOMSAS. Kumpulan bukan dari aliran sastera inilah yang perlu dikesan dan diasuh.

Antara yang lebih penting daripada penubuhan kelab sastera ialah mengukuh dan menumbuhkan minat terhadap kesusasteraan dalam kalangan pelajar. Jika hal ini diwujudkan pada peringkat sekolah rendah lagi, minat boleh ditumbuhkan lebih awal, dan akan dapat diperkukuh pada peringkat sekolah menengah.

Penulis bebas dari Kelantan, Salman Sulaiman bersetuju dengan cadangan penubuhan kelab sastera di sekolah. Beliau juga bersetuju dan turut mengatakan lebih baik jika bermula dari sekolah rendah.

“Jika kita ada kelab untuk subjek lain, mengapa tidak sastera? Lihat bagaimana sistem pendidikan di Barat menghargai karya para sasterawan mereka dan menerapkan perkara itu sejak kecil, iaitu di sekolah rendah. Dalam hal ini, Barat patut dicontohi,” katanya.

Memang sekarang, kata Salman lagi, kita ada ramai sasterawan muda yang berpendidikan sains seperti doktor perubatan, jurutera dan jurubina.

“Sastera memang untuk semua orang tanpa mengira dalam bidang apa-apa pun. Justeru, penubuhan kelab sastera di sekolah menengah adalah sangat tepat, dan perlu dibuka kepada semua pelajar dari pelbagai aliran,” tegas Salman yang menulis sajak dan cerpen.

Khairuddin Ayip pula mengatakan guru penasihat setiap persatuan perlu didedahkan dengan aspek sastera yang lebih luas.

Tambah mantan pegawai perkhidmatan pendidikan yang aktif menulis pada 1980-an dan 1990-an itu, kelab sastera boleh digabungkan dengan kelab budaya menjadi persatuan sastera dan budaya. Untuk itu, katanya, hal ini memerlukan guru yang arif dan meminati sastera.

“Banyak karya sastera berkembang seiring dengan budaya seperti pantun. Tidak dinafikan sekarang ialah zaman kepesatan Revolusi Perindustrian 4.0, dan sastera turut terkena tempiasnya. Walau bagaimanapun, sastera dibawa seiring dengan kemajuan industri tersebut,” kata Khairuddin yang kini bertugas sebagai perunding penerbitan agensi kerajaan dan swasta.

Penyair Nassury Ibrahim turut bersetuju dengan penubuhan kelab sastera ini. “Jika ada kelab bahasa dan kelab budaya di sekolah, mengapa tidak kelab sastera? Sekolah Menengah Tengku Intan Zaharah di Dungun, Terengganu misalnya, pernah mewujudkan persatuan semacam kelab sastera yang diberi nama Gabungan Penyair Remaja Intan atau GAPRI,” ujar Nassury, menghimbau sejarah kira-kira 36 tahun lalu.

Menurutnya, GAPRI bergiat rancak, termasuk berhasil menerbitkan kumpulan sajak berjudul Kuala pada tahun 1983.

Tambah Nassury, antara penulis yang berjaya dilahirkan oleh GAPRI ialah Tuan Faridah S. Abdullah, Rozaman Ismail, Ameer Habeb, Zamri Salleh, Ruslan Ngah, dan beliau sendiri.


Bicara Tokoh Dalam Talian Perlu Fokus dan Perancangan

Untuk mendapatkan maklumat terkini, ikuti kami melalui Telegram

Kuala Lumpur – Sangat rugi apabila ruang untuk membicarakan karya penulis anak negeri di platform seperti media sosial Dewan Bahasa dan Pustaka (DBP) yang boleh diikuti oleh seluruh rakyat Malaysia tidak digunakan sepenuhnya.

Hal ini kerana, penulis anak negeri yang bermastautin di negeri sendiri seperti acara Bicara Tokoh Penulis Kedah bersempena dengan Dekad Membaca Kebangsaan 2021 Peringkat Negeri Kedah kelmarin, bukanlah selalu diadakan.

Namun, apabila panel tidak dapat mengupas dengan baik dalam masa yang terhad, sebaliknya berbicara soal tidak penting, hal ini memang merugikan.
Penulis dan penyelidik, Dr. Husairi Hussin memulakan acara dengan membentangkan kajian mengenai Jihaty Abadi – tokoh penulis Kedah. Namun begitu, beliau tidak banyak mengupas mengenai karya Jihaty secara terperinci sebaliknya lebih tertarik untuk bercakap mengenai penggunaan nama samaran yang dipilih oleh Jihaty. Hal ini agak meleret walaupun beliau turut juga memberitahu latar belakang Jihaty secara serba sedikit dan menyebut judul karya pengarang itu secara sepele.

Hussairi hanya kemudiannya benar-benar mengupas mengenai puisi Jihaty apabila ditanya oleh penonton pada hujung acara. Ketika itu, barulah kita dimaklumkan, Jihaty, penerima Anugerah Penulis Asia Tenggara (SEA Write Award) 1991, tiada identiti dari segi bentuk sajak tetapi mempunyai idealisme yang kuat dalam ungkapan sajaknya.

Bayangkan jika tiada soalan sedemikian daripada penonton?
Pembentangan Dr. Phat a/l Awang Deng dari Pusat Pengajian Bahasa, Tamadun dan Falsafah, Universiti Utara Malaysia sangat menarik apabila mengupas mengenai karya Osman Ayob. Namun malangnya, dalam masa yang singkat mengapa perlu mengupas hingga tiga naskhah novel?

Pendekatan struktural yang dipilih oleh Phat menarik tetapi lebih molek jika hanya membincang satu atau dua (sebagai perbandingan) novel sahaja kerana ia akan membolehkan kupasan yang padat dan terfokus.

Kupasan mengenai novel Dukhan: Langit Akhir Zaman oleh Osman yang terbit pada tahun 2013 sangat menarik apabila Phat mengaitkan senario dalam novel itu dengan perkembangan semasa.

Phat berkata, naskhah terbitan Institut Terjemahan dan Buku Malaysia (ITBM) itu menceritakan sekumpulan manusia pada masa hadapan yang berhadapan dengan kesukaran untuk meneruskan hidup apabila bumi bertembung dengan meteor.

“Keadaan ini menyebabkan malapetaka sehingga membuatkan manusia tidak boleh keluar rumah, bergelap dan hanya bergantung kepada Allah SWT. Manusia pada zaman itu juga keluar dengan memakai pelitup muka bagi mengelak daripada jangkitan paru-paru.

“Saya kagum dengan Osman kerana pembacaannya dan apa yang ditulisnya pada tahun 2013 relevan dengan apa yang kita hadapi ketika ini,” katanya.

Namun sayang, kerana masa yang terhad dan perlu membicarakan tiga buah novel, kupasan Dukhan: Langit Akhir Zaman tidak dapat dikongsi dengan lebih terperinci.

Penulis, Hassan Baseri Budiman berkongsi mengenai Ismail Restu dan bagaimana kerjaya Ismail sebagai guru mempengaruhi kepengarangannya. “Ismail menjadi guru sejak usianya 16 tahun dan walaupun menulis sejak  tahun 1972 dan merentas genre, tetapi elemen menasihat itu terus kekal dalam karya beliau.

“Misalnya dalam naskhah pantun kanak-kanak juga awal remaja, pantun yang dikarang oleh Ismail membawa unsur nasihat seperti berikut, hutan belukar terbakar rentung/batang rumbia dikerat-kerat/rajin belajar memang beruntung/akan bahagia dunia akhirat,”katanya.

Satu hal yang perlu diperbaiki, sesi dalam talian dan acara bersemuka sangatlah berlainan. Apabila panel dan moderator gagal memahami hal itu, masa yang sepatutnya digunakan untuk bercakap mengenai penulis dan karyanya menjadi remeh-temeh dengan ucapan-ucapan pada awal acara yang tidak kompeten.

Acara Bicara Tokoh Penulis Kedah yang berlangsung dalam talian direalisasikan dengan kerjasama DBP Wilayah Utara, Perbadanan Perpustakaan Awam Kedah dan Angkatan Sasterawan Nasional Kedah (ASASI).

Kita boleh menyimpulkan dengan mengakui Kedah mempunyai ramai penulis hebat, malah sudah melahirkan tiga orang Sasterawan Negara, iaitu Dato’ Abdullah Hussain, Dato’ Shahnon Ahmad dan Datuk Dr. Zurinah Hassan.

Namun terdapat juga ramai penulis kelahiran Kedah yang berada di luar negeri itu dan mencipta nama besar pada peringkat kebangsaan tetapi mungkin kerana mereka bukan ahli ASASI, tidak menetap di situ lalu karya mereka kurang diperkatakan dan jarang juga dirujuk sebagai penulis Kedah.
Adakah mereka hanya akan dirujuk sebagai penulis Kedah apabila bergelar SN? Hal sebegini akan merugikan sastera Kedah.


Pembacaan dan Penyelidikan Bangunkan Sukarelawan Nan Lima

Untuk mendapatkan maklumat terkini, ikuti kami melalui Telegram

Kuala Lumpur – Pembacaan, penyelidikan dan pengalaman adalah sebahagian daripada proses pembinaan karya untuk seorang penulis. Justeru, tidak hairan ada yang menyebut, jangan “bergaduh” dengan penulis kerana anda akan mati berkali-kali dalam karyanya.

Hal ini dapat dilihat menerusi pendedahan penulis Nurimas SN dalam Rancangan Bicara Karyawan: Sukarelawan Nan Lima menerusi Studio Siaran Langsung Media Sosial Dewan Bahasa dan Pustaka (DBP).

Nurimas sewaktu memperkenalkan naskhah tulisannya itu berkata, novel setebal 159 halaman itu dihasilkan berdasarkan pembacaannya mengenai tragedi banjir besar, bah kuning yang melanda Kelantan tidak lama dahulu.
“Naskhah ini mengangkat lima watak remaja, iaitu Amni, Hairi, Bela, Chew Han dan Emma yang masing-masing berminat dalam dunia kesukarelawanan,” katanya.

Nurimas berkata, dia sengaja membina watak dalam naskhah ini sebagai pelajar pengajian tinggi untuk menunjukkan kepentingan ilmu tetapi terdapat satu watak, iaitu Emma yang tidak mendapat pendidikan tinggi tetapi tidak pernah berputus asa untuk bangkit mengatasi kekurangan diri.

“Klimaks cerita ini apabila salah seorang watak akhirnya bertemu dengan ibunya yang terpisah selepas tragedi banjir. Dia bertemu semula di pusat bencana ketika misi bantuan,” katanya.

Tegas Nurimas, watak dalam Sukarelawan Nan Lima digambarkan sebagai individu yang tabah dan kental semangat serta sering memberi bantuan kemanusiaan setiap kali berlaku banjir, bukan hanya di Kelantan dan Terengganu, malah hingga ke Aceh.

Sukarelawan Nan Lima ialah novel remaja yang diterbitkan oleh DBP pada tahun 2021 dan dijual pada harga RM18. Novel ini boleh dibeli di sini.


Filem Bukan Karya Sastera

Kuala Lumpur – Adakah filem boleh dianggap sebagai karya sastera jika ia disandarkan kepada lakon layar semata-mata yang menjadi tulang belakangnya? Namun, mengangkat lakon layar sebagai sastera dengan membuang unsur-unsur lain dalam jalinan pembikinan filem, menjadikannya “tidak hidup“ dan seterusnya menafikan keberadaannya sebagai sebuah karya sastera.

Kesimpulan itu dibuat oleh dua panel dalam Rancangan Sembang Tamu: “Filem Sebagai Sastera? Suatu Enigma Pentakrifan” menerusi Studio Siaran Langsung Media Sosial Dewan Bahasa dan Pustaka (DBP) baru-baru ini yang menampilkan Pensyarah Kanan Universiti Sains Malaysia, Dr. Wan Hasmah Wan Teh dan penulis, Rebecca Ilham. Program bual bicara ini merupakan anjuran bersama majalah Dewam Sastera serta Tunas Cipta, dan dilaksanakan oleh Bahagian Multimedia DBP.

Tegas Rebecca, sebelum filem dimasukkan dalam “rumah besar” yang dipanggil sastera, ia seharusnya memenuhi sifat sastera itu sendiri. “Sama ada boleh atau tidak kita meletakkan filem sebagai karya sastera hal ini mesti dimulai dengan mendefinisikan dulu apa itu sastera. Sastera ialah karya bertulis sedangkan filem ialah karya visual.

“Jika kita mengambil lakon layar sebagai ukuran untuk membolehkannya dianggap sebagai karya sastera, kita juga perlu sedar, lakon layar tidak boleh hidup secara sendri. Ia sebaliknya hidup bersama karya akhir filem, lakonan dan visual. Hal ini yang membezakannya dengan sebuah karya sastera,” katanya.

Tegas Rebecca, jika diteliti lakon layar juga selalunya tampil dengan bahasa yang kaku dan teknikal kerana tidak dibuat untuk bacaan umum sebaliknya dihidupkan oleh lakonan dan unsur-unsur sinema lain seperti syot penggambaran, suntingan, set lokasi, adunan runut bunyi, busana, efek khas, pengarahan seni, dan skor muzik.

“Hal ini berbeza pula dalam konteks skrip drama teater. Mengapa skrip drama dianggap sebagai sastera? Hal ini kerana kekuatan skrip dilihat daripada teks yang diucapkan walaupun ia disokong dengan lakonan di atas pentas. Lontaran dialog (lines) dalam teater juga panjang dan mementingkan kata ungkapannya berbanding filem yang bahasanya tertumpu pada visual.

“Malah, jika kita menonton teater, hal yang dinanti-nantikan ialah lantunan ayat atau skrip pelakon. Malahan, jika menonton teater, audiens selalunya akan kerap kembali pada skrip asal naskhah itu, misalnya jika kita menonton karya klasik seperti drama Shakespeare,” katanya.

Wan Hasmah juga senada dengan Rebecca apabila menegaskan lakon layar walaupun turut merupakan naskhah bertulis dan menyamai struktur sesebuah karya sastera yang mempunyai plot, jalinan cerita, watak dan perwatakan, tetapi lakon layar akan tinggal kaku jika tidak dihidupkan dengan pelaksanaan penggambaran, baik sewaktu produksi ataupun pascaproduksi (seperti suntingan-jalinan syot babak dengan suntingan-adunan suara).

Katanya, hal ini berbeza dengan karya sastera yang sempurna sebagai sebuah hasil seni yang apabila sesebuah karya itu selesai ditulis dan diterbitkan, ia boleh terus dinikmati oleh pembaca.

“Dari satu segi yang lain, tanggapan visual dalam filem juga terhad berbanding karya sastera kerana visualnya sudah dibentuk oleh produksi. Ia tidak memberikan ruang kepada penonton untuk membayangkan visual.

“Hal ini berbeza dengan karya sastera. Untuk sebuah novel yang sama, setiap pembaca mempunyai pelbagai tanggapan visual berdasarkan teks yang dibaca, menurut pengalaman dan juga pengetahuan mereka.

“Namun, sesuatu yang perlu diakui, visual dalam filem sememangnya mempunyai lebih pengaruh ke atas penonton,” katanya.

Penegasan kedua-dua panel jelas mengasingkan filem sebagai sebuah karya sastera, malah Rebecca menegaskan, selalunya jika sesebuah karya sastera diadaptasi sebagai filem, tidak akan terjadi penyalinan yang tepat.

“Sebenarnya hal ini diakui oleh penggiat filem sendiri, misalnya pengarah filem terkenal, U-Wei Haji Saari dalam satu diskusi berkaitan filem adaptasi beberapa tahun lalu yang menyebut bahawa produksi filem selalunya akan menjadi ‘curang’ dalam adaptasi teks karya.

“Teks sastera boleh jadi sumber yang kuat pada filem tetapi memindahkannya kepada filem tidak pula menjadikan filem itu dianggap sebagai filem sastera, sebaliknya ia masih dianggap sebagai filem adaptasi,” katanya.

Sementara itu, Wan Hasmah menegaskan, dalam perkembangan teknologi semasa, sastera juga perlu bergerak seiring untuk memastikan ia kekal relevan. Ia tidak boleh berada dalam ruang keadaan yang sama.

“Dengan perkembangan teknologi semasa, ada persoalan mengenai apakah masa depan sastera? Dalam hal ini kita tidak boleh meminggirkan teknologi. Sebaliknya, jika kita ingin karya kita dibaca dan dicapai oleh lebih ramai orang, kita perlu lebih terbuka untuk memindahkan karya itu kepada media baharu,” katanya.

Hal ini katanya akan membantu memperkembangkan sastera dan tidak mengunci karya itu kepada diri pengkaryanya sahaja.


Andalusia Abad Ke-21

Untuk mendapatkan maklumat terkini, ikuti kami melalui Telegram

Sempena bulan Jun 2021, Dewan Sastera menyiarkan kembali wawancara bersama-sama mantan Felow Amat Utama Akademik, Institut Antarabangsa Pemikiran dan Tamadun Islam (ISTAC), Allahyarham Dr. Muhammad Uthman el-Muhammady tentang potensi falsafah ilmu dan kesusasteraan dalam pendidikan dan kegeniusan Hikayat Hang Tuah. Semoga Tuhan mengampuninya dan menempatkannya bersama-sama hamba-Nya yang dikasihi. Al-Fatihah. Wawancara ini pernah tersiar dalam Dewan Sastera November 2012.

Dewan Sastera (DS) mendapatkan tokoh pendidik dan agamawan terkemuka, Dr. Muhammad Uthman el-Muhammady, untuk memberikan pandangan beliau tentang Laporan Awal Pelan Pembangunan Pendidikan Malaysia 2013-2025 yang dilancarkan oleh Perdana Menteri Malaysia, Datuk Seri Mohd. Najib Tun Abdul Razak. Dr. Muhammad Uthman el-Muhammady yang mesra dipanggil “ustaz” merupakan Tokoh Maal Hijrah Kebangsaan 2005, dan kini menyandang jawatan Felow Amat Utama Akademik, Institut Antarabangsa Pemikiran dan Tamadun Islam (ISTAC).

DS: Secara umumnya, bolehkah ustaz berkongsi pandangan tentang situasi terkini pendidikan di negara kita?

Uthman: Secara amnya, saya nampak dalam prinsip “waamma binikmati rabbika fahaddis” (“nikmat engkau sebut”) menuntut kita bersyukur, termasuk dalam bersyukur itu kita ingatkan Dia dalam erti bersyukur. Ingat nikmat bangsa ini penting. Dari tahun 1950-an sampai sekarang, tengok perkembangan pendidikan, daripada buta huruf yang begitu banyak sehingga hampir tidak ada buta huruf. Daripada akses pendidikan yang sangat minima, sampai sekarang ini melonjak sehingga sekitar 80 peratus dan lebih lagi dalam sesetengah bidang. Dalam bidang ekonomi pun, daripada pertanian beranjak ke ekonomi berasaskan pengetahuan dan industri. Dari segi nilai, kita tonjolkan nilai berdasarkan nilai Islam. Kemudian, dan segi profesi, bidang perguruan diberikan penekanan.

Walau bagaimanapun, daripada keunggulan yang ada dalam tamadun Islam, banyak lagi hal lain yang perlu kita giatkan. Guru mesti berfungsi sebagai mualim, penyampai ilmu yang betul. Guru perlu menjadi ahli tarbiah, meningkatkan peribadi manusia. Guru perlu menjadi muaddib, pendidik adab. Guru perlu menjadi penyampai nilai dan prinsip yang betul, “irsyad”. Guru perlu menjadi pengajar kemahiran sehingga ke paras yang sangat tinggi dalam semua bidang – seorang “mudarris”.

Dalam keunggulan tamadun Islam, memang banyak perkara yang perlu kita buat. Ringkasnya, saya bersyukur kepada Allah dan pemimpin kita yang buat baik. Saya pandang positif, betul jika dipandang dari aspek tertentu khususnya dalam senario antarabangsa, dari segi pencapaian sains dan teknologi, ada banyak ruang yang perlu kita penuhkan. Walau bagaimanapun, berbanding dengan negara Islam lain, kita ini seperti Andalusia abad ke-21. Saya menggunakan istilah ni dengan perasaan yang betul dan sedar.

DS: Dalam Laporan Awal Pelan Pembangunan Pendidikan, terdapat lima aspirasi yang mahu diangkat dalam diri seseorang pelajar. Antaranya, etika dan kerohanian serta identiti nasional. Menurut pandangan ustaz, apakah ada teks persuratan lama kita, sastera atau bukan sastera yang sesuai untuk mengangkat aspirasi ini?

Uthman: Memang ada. Banyak teks persuratan dan sastera tradisional mampu memberikan nilai, identiti, rasa harga diri, mampu memberikan makna – the nation of meaning. Hal ini penting walaupun orang kata penekanan tersebut tidak akan mampu menolong kita dalam Teras Produk Nasional (GMP). Sebenarnya kita sedang membangunkan manusia. Untuk membangunkan manusia, kita perlu ada “sense of identity”. Kita ini mewarisi satu tamadun Melayu dan Islam di rantau ini. Kita mesti faham jati diri kita dan di sinilah dapat memahami siapa kita, apa makna hidup kita, apa yang baik dan patut kita buat dan apa yang memberikan harga sebenar pada diri “insan adamiah” itu. Saya selalu tekankan konsep “insan adamiah” ini sebagai The Adamic Man. Jika tidak, orang kita akan terbawa-bawa dengan khayalan dan imaginasi sosial sekarang yang menganggap insan sebagai “the imagined perfected apes and monkey of the 21st century”.

Kita ialah insan adamiah, menurut al-Quran dan hadis yang dicipta dengan kudrat rahmat-Nya. Kita mampu mencapai kehampiran dengan-Nya dan mampu mendapatkan keredaan-Nya. Kita ialah hamba-Nya dan juga khalifah-Nya di muka bumi ini. Kita bukannya mempunyai zat kehaiwanan seperti imaginasi sosial. Mana boleh zat insaniah dan kehaiwanan bercantum. Nafsu itu dirangkum dalam aspek insaniah, bukan aspek kehaiwanan. Kita kena faham jati diri kita, dan jati diri kita ialah Islam. Apabila bergelar Islam, kita tekankan yang memandu kita ialah wacana perdana, bukannya teori perpinggiran. Di sanalah pelbagai persoalan diungkapkan. Kita dijelaskan tentang apa itu kebajikan, apa itu kebaikan.

Wacana agung kita sekurang-kurangnya ada empat. Satu, aspek teologi, iaitu tentang Tuhan dan ketuhanan. Kedua, wacana kerohanian, moral dan falsafah. Kesempurnaannya ada dalam aspek Imam al-Ghazali. Kemudian, kita ada wacana hukum, berpaksikan imam mujtahid. Dalam konteks negara ini, kita berpaksikan kepada mazhab Imam Syafie. Yang keempat, wacana ketamadunan budaya, kita berpaksikan Ibn Khaldun dan pada zaman moden ini, Malek Bennabi. Hal ini perlu ditekan dan ditonjolkan dalam mana-mana ruang yang boleh dalam sistem pendidikan kita. Apabila ditekankan bangsa Melayu, bukannya kita rasis, tetapi bangsa ialah salah satu daripada ayat Allah, bukan hanya kemalangan dunia yang tidak bersangkut paut dengan kesakralan, sebab bangsa ini termasuk dalam ayat Allah. Dalam Surah Luqman, Allah ada berfirman, “Kelainan yang terdapat dalam bangsa-bangsa kamu ialah warna kulit dan bahasa kamu”. Apabila Allah memartabatkan bahasa, ikhtilaf al-sinatikum, itu membawa kita kepada renungan yang menusuk kalbu. Apabila kita sebut Melayu, bukan darah daging per se, tetapi nilai dan prinsip yang ada pada bangsa itu. Jati diri kita ada dalam sastera, dan sastera lama itu terkait dengan Islam. Hal ini terpapar dalam gurindam, pantun, pepatah dan prosa. Banyak teks ini memperlihatkan kesepaduan antara wahyu dengan akal.

DS: Anjakan kedua dalam Laporan Awal Pembangunan Pendidikan, memperkenalkan Sastera Inggeris. Dalam masa yang sama, kelas Kesusasteraan Melayu di sekolah makin mengecil. Ustaz ada menyentuh soal ketamadunan budaya, sastera kebangsaan memainkan peranan utama. Oleh yang demikian, apakah tanggapan ustaz terhadap hal ini?

Uthman: Dalam Pelan Pembangunan Pendidikan yang akan dimuktamadkan pada Disember 2012 nanti, bidang sastera janganlah ditinggalkan, tetapi patut menjadi teras. Hal ini demikian kerana kita mahu mendidik manusia berfikir agar boleh menaksir sesuatu. Hal itu yang diajar dalam sastera. Dalam sains, hanya fakta semata-mata. Betul kita memerlukan fakta dan teori saintifik dalam membangunkan bangsa, tetapi kita tidak boleh melupakan aspek imaginatif yang ada dalam tamadun manusia. Oleh sebab itu, kita perlu menekankan pembelajaran sastera taraf tinggi agar sesuai dengan objektif yang hendak dicapai.

Jika kita melihat dalam tamadun kita, banyak pemimpin terdahulu yang terlibat dalam dunia sastera. Raja Ali Haji misalnya, pengarang sastera yang ulung. Ulama besar terlibat juga dalam sastera seperti Imam Syafie. Ibn Hazam juga mempelajari sastera. Hasil sasteranya dipuji sebagai sangat tinggi oleh orientalis Barat. Shahrastani, pengarang al-Milal wa al-Nihal juga begitu. Dahulu, di istana Melayu, waktu hendak berperang pun mereka membaca buku sastera. Maka aspek imaginatif tidak boleh terpisah. Kata-kata orang Melayu lama banyak mempunyai aspek ini, jadi perlu digabungkan dengan aspek saintifik. Kita mahu generasi yang dilahirkan sekarang perlu mempunyai akal sepadu. Ada tiga aspek tentang akal sepadu. Yang pertama akal rasional. Dengan akal inilah kita berfikir dan menajamkan pemikiran. Kemudian, akal ubudiyyah, yang datang dengan iman, kekhusyukan dalam ibadah, dan kesedaran tentang Tuhan. Yang ketiga akal amali, berkaitan dengan praktikal, kemahiran, kepandaian dan pertukangan.

Dalam sastera Melayu, sampai sekarang tidak ada contoh yang terbaik yang menggabungkan hal ini, kecuali dalam Hikayat Hang Tuah. Hang Tuah mempunyai pemikiran yang tajam sebelum melakukan sesuatu. Hang Tuah akan masuk ke dalam pustaka, kemudian melakukan perancangan dengan teliti. Dari aspek ubudiyyah, ibadah yang dilakukan oleh Hang Tuah sangat hebat. Kesedarannya tinggi. Dalam kisahnya, Hang Tuah bertemu dengan Nabi Khidir a.s. Jika sudah bertemu dengan Nabi Khidir, taraf kematangan rohaniahnya sangat tinggi. Itulah gambaran dalam sastera imaginatif. Dalam realiti sejarah, itu soal lain. Keberkesanannya dalam tindakan amat hebat. Saya menggambarkan bahawa Hang Tuah ini seperti puting beliung dalam erti yang positif. Puting beliung mempunyai titik tengah yang tidak bergerak, hal ini merujuk kepada peribadi dan rohaninya, tentang zikir dan tafakurnya. Bahagian luar itu gerak-gerinya. Beliau sentiasa melakukan pelbagai hal yang sangat menakjubkan dan sangat intensif. Itulah gambaran peribadi yang diperlukan sekarang. Hanya sastera yang boleh memberikan gambaran semacam itu.

Dalam masyarakat, kalau kita ambil Hang Tuah sebagai gambaran masyarakat, banyak yang positif. Ada kesepaduan akal rasional, akal ubudiyyah dan akal amali. Dari segi guru, kepimpinan, persahabatan, penguasaan bahasa dan ilmunya mengikut keperluan. Hang Tuah mempunyai akauntabiliti yang tinggi sehingga kepentingan dirinya tidak ada. Sultan pada Hang Tuah bukannya dilihat sebagai individu, tetapi satu institusi. Jika sultan tidak ada, akan berlakunya kekejaman (barbarian). Orang Islam tanpa ulil amri akan menjadi kaum jahiliah. Betul, dalam syariat, orang yang memberontak terhadap ulul amri, itu kaum bughah, kaum penderhaka, kecuali pemimpin kuffar. Hal ini bukan masalah fahaman parti, ini yang selalu saya tekankan, ini ialah masalah ketamadunan.

DS: Apakah harapan ustaz terhadap sastera kita?

Uthman: Saya mempunyai harapan yang positif, bahawa kita membina tradisi sastera yang baik, hasil daripada pengalaman kita yang berlaku selama ini seperti yang tergambar dalam sejarah kita. Perubahan mestilah berdasarkan kesinambungan ini. Saya bersandarkan harapan pada keyakinan kita terhadap Allah SWT, nikmat yang telah kita capai, bibit-bibit yang perlu kita tambah baik dan gabungkan. Kita perlu menyatukan kembali pemikiran orang Melayu yang sudah tercecah oleh pelbagai pemikiran yang dalam banyak hal, datang daripada keadaan yang tidak cermat dan gejala ini mestilah ditangani dengan kembali kepada wacana arus perdana. Saya mempunyai keyakinan bahawa kita mampu berhadapan dengan segala cabaran ini, kerana telah di“amin” oleh Nabi SAW. Bangsa Melayu ialah satu bangsa yang berada dalam arus perdana Islam. Kita tidak harus berada di luar arus itu, melainkan jika ada usaha hendak memesongkannya. Kita perlu kembali kepada akal umbi, jati diri dan nilai rohani, seperti yang tergambar dalam pepatah kita, “Hidup bersendikan adat, adat bersendikan syarak, syarak bersendikan kitabullah”. Wallahualam.


Wabak dalam Dunia Sastera Barat

Untuk mendapatkan maklumat terkini, ikuti kami melalui Telegram

Sempena pelaksanaan Sekatan Pergerakan Penuh yang sedang berlangsung, Zulkifli Salleh membawa kita kembali pada era purba Barat dan deretan karya yang mencatat dan menghidupkan realiti gerun wabak penyakit dan impaknya terhadap manusiawi.

Pada zaman-zaman itu, apabila wabak merebak, tiada ubat yang dapat membantu, dan tidak ada sesiapa pun yang dapat menghentikannya daripada menyerang.

Kepurbaan atau lamanya kewujudan wabak dapat dikesan dalam karya sastera. Bukti yang tertua terdapat dalam The Iliad Homer (sekitar 701 hingga 900 Sebelum Masihi/SM). Dalam Buku Satu The Iliad, diriwayatkan bahawa wabak telah memusnahkan segerombolan askar Yunani di Troy kerana kemurkaan Dewa Apollo. Anak perempuan salah seorang pendetanya telah dicolek sebagai tebusan perang oleh pemimpin tentera Yunani, iaitu Agamemnon. Apabila bapa gadis itu datang ke kem askar Yunani untuk menebusnya, Agamemnon bukan sahaja enggan melepaskan anak perempuan itu, tetapi secara terbuka turut mengaibkan pendeta Apollo itu. Pendeta itu memohon hukuman daripada Apollo yang menunaikan permohonan itu dengan menurunkan wabak.

Dalam The Iliad, wabak datang secara langsung daripada Dewa Apollo, yang menimpai orang Yunani sebagai hukuman Tuhan. “Dewa Apollo menurunkan kesengsaraan kepada orang Yunani dengan wabak kerana mereka enggan patuh kepada paderinya,” tulis Frank M. Snowden dalam bukunya, Epidemics and Society: From the Black Death to the Present. Wabak diatasi bukannya oleh sains atau penjarakan sosial, tetapi oleh pengorbanan dan beberapa amalan kebersihan yang lebih baik. Wabak lain yang muncul dalam The Iliad turut berlaku ketika kepungan terakhir Troy. Penyakit itu bermula dengan jangkatan antara haiwan, iaitu keldai dan anjing, kemudian ia merebak kepada para pahlawan Yunani.

Selain The Iliad, tragedi Sang Raja Oedipus atau Oedipus Rex nukilan Sophocles dan The History of the Peloponnesian War karya Thucydides turut mengimbau kejahatan wabak terhadap manusia pada era purba dahulu. Sophocles (496–406 SM) dilahirkan di Colonus, berdekatan Athens, merupakan salah seorang daripada tiga pengarang drama tragedi teragung era Yunani purba (dua lagi ialah Aeschylus dan Euripides). Karya tragedi yang paling terkenal nukilan beliau ialah Sang Raja Oedipus. Drama ini bermula dengan kota Thebes diserang oleh wabak dan warganya merayu kepada Raja Oedipus untuk mencari ubat. Baginda mendapatkan nasihat nujum Delphi, yang mengisytiharkan bahawa wabak akan reda hanya apabila pembunuh suami pertama Jocasta, Raja Laius, ditemui dan dihukum. Oedipus memutuskan untuk mencari pembunuh Laius.

Thucydides, sejarawan agung Yunani klasik ini pula dilahirkan pada tahun 460 SM (atau beberapa tahun lebih awal). Beliau merupakan generasi yang lebih muda daripada sejarawan Yunani terkenal, Herodotus. Beliau menunjukkan bahawa gempa bumi, kemarau, kebuluran, dan juga pestilens yang menjangkiti orang ramai turut menyebabkan kemusnahan pada zaman beliau. Dalam hal ini, wabak penyakit dianggap sebagai suatu bencana besar, dan fenomenanya disebut-sebut dan dipercayai.

Dalam karya sejarah purba Thucydides itu, terkandung kisah Wabak Athens (Plague of Athens) yang merupakan epidemik yang amat menggerunkan, menyerang kota itu pada tahun 430 SM. Wabak itu muncul semula pada tahun 425 SM. Wabak Athens dipercayai berasal dari Etiopia (Afrika), dan kemudian merebak ke seluruh persisiran Mediterranean. Namun begitu, peristiwa ini tidak dapat memastikan setakat mana wabak itu mungkin menyumbang kepada kemenangan mutlak orang Sparta terhadap orang Athens dalam Perang Peloponesia atau menyumbang kepada kemerosotan empayar Athens akhirnya.

Thucydides menunjukkan pemerhatian langsungnya tentang penyakit yang melanda Athens, dan dengan itu, beliau merupakan penyumbang sumber maklumat utama tentang wabak dalam sejarah purba Barat. Beliau merujuk pestilens sebagai wabak, tetapi penamaan ini digunakan pada zaman purba untuk mana-mana kerebakan penyakit yang berlaku secara meluas. Ramai sarjana tidak mempercayai kemungkinan bahawa peristiwa ini merupakan hawar bubonik kerana Thucydides tidak pernah menyebut tentang ketumbuhan yang kelihatan di lipatan peha (groin), ketiak dan di keliling telinga, simptom yang standard dalam hawar bubonik kerana penyakit ini menyerang sistem limfa dan menghasilkan bengkak sebegitu rupa.

Malah, sebelum dogma kepercayaan Kristian tersebar di serata Eropah, hubungan sebab-musabab antara wabak dengan dosa manusia sudah wujud dalam teks sastera Yunani pada era purba bersama-sama dengan kitab agama, seperti yang dinyatakan dalam The Iliad dan Oedipus. Namun begitu, The History of the Peloponnesian War Thucydides dan puisi didaktik Latin De rerum natura oleh penyair Lucretius (kira-kira 99–55 SM) menolak perhubungan “bencana” penyakit dengan perlakuan dosa manusia dan memberikan tumpuan perihalan mereka terhadap ketakutan massa yang tidak boleh dikawal apabila berlakunya penularan wabak yang berleluasa. Menurut kedua-dua pengarang purba ini, wabak tidak mendiskriminasikan antara baik dengan jahat, tetapi menimbulkan kehilangan dalam semua konvensyen sosial, sambil meningkatkan sikap mementingkan diri masyarakat awam dan keserakahan.

Pada Zaman Pertengahan akhir, karya seperti The Decameron oleh Giovanni Boccaccio (1313–1375) dan The Canterbury Tales oleh Geoffrey Chaucer (1343–1400) pula menekankan nirnilai murni manusia dan kaitannya dengan penurunan wabak: rasa ketakutan terhadap penularan wabak yang berlaku atas peningkatan maksiat dalam kalangan manusia, seperti keserakahan, ketamakan dan rasuah. Bagi mereka, maksiat membawa kepada jangkitan, dan dengan itu, membawa bencana kepada kedua-duanya, iaitu kematian moral dan fizikal. Reaksi manusia terhadap wabak juga merupakan tema utama sastera sejarah A Journal of the Plague Year oleh pengarang Inggeris Daniel Defoe (1659–1731). A Journal of the Plague Year ialah sebuah naratif panjang dan terperinci tentang peristiwa, anekdot dan statistik yang berhubung dengan Wabak Besar London pada tahun 1665.

Lama sebelum kemunculan novel The Plague Albert Camus, Jack London (1876–1916) menerbitkan novel pascaapokalips The Scarlet Plague (1915), yang berlangsung pada tahun 2073. Jack London ialah penulis dan wartawan Amerika Syarikat dan pengarang novel klasik, termasuk The Call of the Wild (1903) dan White Fang (1906). Dalam bab tiga novel itu, seorang lelaki tua memberitahu bahawa “pada musim panas tahun 2013, wabak datang. Saya ketika itu berusia 27 tahun, dan saya masih ingat dengan baik.” Lelaki tua ialah James Howard Smith atau “Granser”, salah seorang daripada segelintir orang yang terselamat daripada serangan wabak tahun 2013. Dia memberitahu cucu lelakinya yang seolah-olah tidak percaya bagaimana pandemik merebak di dunia dan reaksi orang ramai terhadap penularan kematian. James menceritakan asal usul wabak yang dipanggil sebagai Maut Merah kepada cucunya, iaitu 60 tahun sebelumnya. Epidemik yang tidak dapat dikawal itu telah mengurangkan hampir separuh penduduk dunia dan hampir memusnahkan kehidupan dunia pada tahun 2013.

Novel Jack London ini mendapat perhatian Michele Augusto Riva, Marta Benedetti, dan Giancarlo Cesana, apabila mereka menulis “Pandemic Fear and Literature: Observations from Jack London’s The Scarlet Plague” dalam Emerging Infectious Diseases pada tahun 2014, beberapa tahun sebelum meletusnya pandemik COVID-19. “Meskipun diterbitkan lebih seabad lalu, terasa The Scarlet Plague seperti sezaman kerana novel ini membolehkan pembaca moden untuk membayangkan  ketakutan di seluruh dunia tentang pandemik, malah ketakutannya masih tekal dirasai.”

Dengan meneroka motif wabak, topos (tema tradisi atau formula dalam sastera) dalam novel London ini merupakan sebahagian daripada tradisi sastera Barat yang panjang, yang menjemput para pembaca untuk membayangkan ketakutan manusia zaman-berzaman terhadap penyakit berjangkit. Pada era purba, wabak dan pestilens merupakan bencana yang agak kerap, dan orang biasa berkemungkinan menyaksikan atau mendengar laporan yang jelas dan menakutkan tentang kepunahan teruk mereka dek bencana ini. Pada zaman-zaman itu, apabila wabak merebak, tiada ubat yang dapat membantu, dan tidak ada sesiapa pun yang dapat menghentikannya daripada menyerang; satu-satunya cara untuk menyelamatkan diri adalah dengan mengelakkan kontak dengan orang yang dijangkiti dan objek yang dicemari. Ketakutan yang amat sangat ini juga dirangsang oleh kepercayaan dalam asal usul kuasa ghaib (supernatural) pandemik, yang sering dipercayai dibangkitkan oleh salah laku terhadap Tuhan.

Dalam novel Jack London, pada permulaan epidemik Maut Marak (Scarlet Death), orang ramai kelihatan tidak berasa cemas kerana mereka “pasti bahawa ahli bakterialogi akan menemui cara untuk mengatasi kuman baharu ini, sebagaimana mereka mengatasi kuman lain pada masa lalu.” London menjelaskan, kepercayaan orang awam terhadap sains adalah tinggi dalam masyarakat pada abad ke-21. Walau bagaimanapun, orang ramai tidak lama kemudian ditakutkan oleh kepantasan yang sangat memelikkan apabila “kuman baharu” itu memusnahkan populasi manusia dengan meluas. Sememangnya, kuman itu membunuh tubuh manusia yang dimasukinya serta-merta. Orang akan mati dalam tempoh sejam. Sesetengahnya bertahan untuk beberapa jam. Malah, banyak orang mati dalam masa 10 atau 15 minit apabila munculnya “tanda pertama” penyakit itu. Menerusi perincian sebab-akibat penyakit, London menjadikan penularan wabak dalam novel ini lebih realistik, bahkan sangat mengerikan.

Dalam The Scarlet Plague, London menyiasat banyak isu topos kesusasteraan tentang wabak. Hal ini merangkumi cerminan tentang isu moral dan keadilan terhadap kesan penularan dan ciri-ciri klinikal tentang penyakit. Secara khusus, pengarang menumpukan perhatiannya pada respons kelakuan terhadap pandemik, menunjukkan kemunculan rasa takut, sikap hilang pertimbangan diri, dan sikap mementingkan diri dalam masyarakat yang sebelum ini dianggap berbudaya dan moden. Novel ini sangat berbeza daripada karya awal di Barat yang berkait dengan wabak kerana mencerminkan secara mendalam penemuan saintifik sezaman tentang patogen yang dikaji oleh ahli sains, seperti Louis Pasteur (1822–1895) dan Robert Koch (1843–1910). Pada awal abad ke-20, epidemik tidak lagi dianggap sebagai hukuman Tuhan atau peristiwa kuasa ghaib. Pada abad ke-19, ahli bakteria sudah menunjukkan penularan epidemik berlaku disebabkan oleh “kuman” yang menjangkiti manusia, dan ahli epidemiologi dan pakar kesihatan awal mula menampilkan fakta mekanisme penyakit berpindah tubuh, termasuk cadangan langkah pencegahan umum untuk mengehadkan pandemik. Walau bagaimanapun, sebalik kemajuan saintifik ini pada masa Jack London, ketakutan orang awam terhadap dunia serba seni mikroorganisma masih tinggi.

Kisah wabak dalam karya sastera kontemporari Barat turut mendapat perhatian para penulis sebaik-baik sahaja pandemik COVID-19 melanda dunia. Dalam sebuah artikel The New Yorker, Jill Lepore memberikan rangkuman yang luas tentang wabak dalam karya sastera, iaitu sejak zaman purba (seperti yang terkandung dalam Sang Raja Oedipus) sehinggalah Wabak Besar London pada tahun 1665 dalam karya Daniel Defoe, A Journal of the Plague Year. Bagi Lepore, “sastera penularan amat menggerunkan. Wabak berlangsung seperti lobotomi”. Beliau kemudiannya mengulas wabak dalam novel The Last Man (1826) Mary Shelley, cerpen “The Masque of the Red Death” Edgar Allan Poe, novel The Scarlet Plague Jack London, The Plague Albert Camus, dan Blindness (1995) Jose Saramago.

Kadang kala, orang ramai beralih kepada novel untuk memberikan makna pada dunia sekitar mereka, dan ada kalanya untuk melarikan diri daripada realiti itu. Namun begitu, dalam masa yang sukar (seperti sekarang), orang ramai selalunya meminta novel untuk melakukan kedua-duanya serentak: memberikan makna pada dunia mereka, sekali gus melarikan diri daripadanya. Melambungnya jualan buku tentang penyebaran virus korona di serata global mencerminkan, sekurang-kurangnya sebahagian daripada dua keinginan itu dipenuhi. Ketika semua buku baharu dibeli dan dibaca, fiksyen menyaksikan kenaikan jualan yang sangat besar, malah sesetengah genre mendapat jualan laris yang jauh lebih tinggi daripada yang lain. Lebih-lebih lagi genre fiksyen yang berkait rapat dengan detik kini – kisah epidemik, malapetaka dan dunia yang hampir kiamat. Sebuah buku menjadi terkenal dengan sendirinya kerana menghidupkan cahaya pandemik.

“Daripada Iliad Homer dan Decameron Boccaccio kepada The Stand Stephen King dan Severance Ling Ma, cerita tentang pandemik yang berlaku sepanjang sejarah kesusasteraan Barat menawarkan banyak katarsis, cara kita memproses emosi yang kuat, dan komentar politik tentang cara manusia bertindak terhadap krisis kesihatan awam. Sastera mempunyai peranan penting untuk dimainkan dalam membingkaikan respons kita terhadap pandemik COVID-19,” tegas Chelsea Haith dalam makalahnya, “Pandemics from Homer to Stephen King: What We Can Learn from Literary History”.

Haith yang membincangkan beberapa sastera moden dan kontemporari tentang wabak telah merujuk karya abad ke-20, iaitu novel The Plague Albert Camus dan novel seram The Stand Stephen King. Kedua-dua novel ini membawa perhatian pembaca pada implikasi sosial wabak (pandemik), terutamanya isu pengasingan dan kegagalan negara, sama ada dalam usaha membendung penularan penyakit ataupun meredakan panik awam yang bertambah buruk. Awas, realiti dan imaginasi sudah mula bercelaru dan memasuki akal sedar kita sekarang! Kegusaran hati pengarang era dahulu dan semasa sudah mula menjadi kegusaran hati kita tentang kehidupan sekarang dan masa hadapan.

Zulkifli Salleh ialah mantan Pengarah Penerbitan Dewan Bahasa dan Pustaka (DBP), selain pernah menjawat tugas sebagai Ketua Bahagian Ensiklopedia, Ketua Editor Buku Sastera dan Ketua Editor Majalah di DBP. Antara hasil karyanya termasuk Idea-idea Besar Ekonomi Politik Dunia (DBP, 2019) dan Krisis Tidak Berhujung (DBP, 2018).


Gaza Menjadi Guru Kita

Untuk mendapatkan maklumat terkini, ikuti kami melalui Telegram

Gaza menjadi guru kita
ia mengajar banyak makna
makna tawakal kepada ALLAH Yang Esa
makna jiwa manusia yang merdeka
makna derita dan air mata
makna darah dan nyawa
makna untuk tegak membela agama
makna untuk tidak pernah putus asa
makna cekal yang tiada hujungnya.

Gaza menjadi guru yang berbekas
hidup jangan sekali pernah tewas
sekalipun tanah dan rumah telah dirampas
nyawa keluarga, jiran dan teman dicantas
namun, dengan akidah yang ikhlas
bangun dengan tabah, cergas dan tangkas
tugas terus digalas, pencerobohan dibalas
bumi warisan dipertahan teguh, dibela tegas.

Gaza menjadi guru bererti
mengajar tentang maruah diri
bangkit menghadapi derita sendiri
dengan keimanan kepada syurgawi
pasak kudrat terus berdiri
seruan takbir buat seluruh generasi
terus di sini, mempertahan apa yang baki
merebut kembali apa yang dirampas curi
bukan hanya menangis meminta simpati
dari yang hanya menyaksi, tanpa merasai.

Gaza menjadi guru terbilang
mengajar berjuang, menentang petualang
jangan biar dirimu dicincang
hiduplah sebagai seorang pejuang
selagi roh berumah di badan
berperanglah dengan jelmaan syaitan
ajarlah keturunan untuk terus bertahan
matilah dengan penuh kemuliaan.

Gaza menjadi guru murabbi
mengenali hati budi manusiawi
di kala dirimu dipagari dan dimusuhi
di saat dunia sekeliling melarikan diri
siapakah teman yang tetap berdiri di sisi?
siapakah saudara yang teguh membentengi?
siapakah tetangga yang terus menghulur budi?
siapakah yang raga dan harta turut diberi?
ketika itu, saudara seiman akan kau kenali,
munafik muncul dengan wajah warna-warni
para harbi semua bersatu hati, kau diperangi
maka fahamilah diri; siapakah itu Yahudi!

Gaza akan menjadi bukti di Mahsyar nanti
apakah kita tegak membela yang dizalimi
atau tanpa aksi, hanya diam menyaksi?


Apabila Kajian Akademik Lambat Diterbitkan, Buku Dilihat Ketinggalan Zaman

Kuala Lumpur – Isu perbandingan antara novel popular dengan novel sastera sudah lama berlalu. Malah, tembok definisi itu sudah lama diruntuhkan apabila banyak naskhah novel yang dikatakan sebagai naskhah popular itu membawa muatan sastera yang sangat baik.

Banyak novel terbitan penerbitan bebas dan kecil seperti Jemari Seni, Fixi dan PTS yang berkualiti, malah ada yang memenangi Hadiah Sastera Perdana Malaysia, misalnya Sepetang di Kafe Biblioholic oleh Ainunl Muaiyanah Sulaiman pada tahun 2014.

Lalu, apabila Dewan Bahasa dan Pustaka (DBP) membawakan siri diskusi buku yang mengangkat kajian 10 tahun lalu (tetapi baru diterbitkan tahun lalu), bukankah hal ini memperlihatkan DBP sedikit ketinggalan zaman?

Hal ini yang boleh dirumuskan dalam Siri Diskusi Buku DBP-UM bersama-sama Prof. Madya Dr. Norhayati Ab. Rahman dan Che Abdullah Che Ya selaku pembicara, serta Mohd Shoffi Sukamin selaku moderator menerusi acara dalam talian yang disiarkan dalam laman Facebook DBP.

Naskhah itu, buku Sastera Popular: Antara Komersialisme dengan Intelektualisme yang diulas oleh Che Abdullah ialah kajian yang dibuat pada tahun 2006 dan 2009 yang agak kurang relevan dalam keadaan terbitan novel-novel sekarang.

Hal ini juga disebut oleh Che Abdullah dalam perkongsiannya apabila menegaskan DBP seharusnya memastikan penerbitan naskhah kajian tidak terlalu jauh dengan waktu penulisan supaya bahan yang dihasilkan tidak ketinggalan.

“Dalam isu sastera popular misalnya, kebanyakan naskhah terbitan yang dikaji sudah lama, dan ada banyak perkembangan terbaharu mengenai sastera popular. Memandangkan kajian yang  dilakukan sudah lebih 10 tahun, saya berharap kajian mengenai sastera popular harus diteruskan kerana kajian sebegini turut memainkan peranan besar dalam jalur perkembangan sastera tanah air,” katanya.

Pandangan Che Abdullah sangat jelas apatah lagi bersandarkan perkongsian beliau, pengkaji sastera gagal memahami apakah itu sastera popular.

Hal ini disebabkan kerana pengkaji masih sukar memberikan definisi yang tepat tentang apakah itu sastera popular kerana terdapat pertindihan ciri antara sastera popular dengan sastera serius.

Secara umum, sastera popular itu didefinisikan seperti berikut: karyanya dibaca ramai, dibaca untuk hiburan, bersifat komersial dan rendah nilai estetikanya.

Namun begitu, adakah hal ini bermaksud naskhah sastera serius pula tidak dibaca ramai, tidak dibaca secara santai dan langsung tiada sifat komersial tetapi hanya bersandarkan kepada nilai estetika yang tinggi?

Jika masih begitu definisinya, maka sangat sukar naskhah sastera serius meraih hati pembaca.

Sukar untuk menjawab soalan begini disebabkan tidak banyak kajian mengenai novel sastera popular yang dibuat. Justeru, walaupun buku terbitan DBP ini agak ketinggalan zaman, buku kajian ini merupakan hasil rujukan yang masih perlu diberikan perhatian bagi  memperbetulkan tanggapan negatif terhadap sastera popular kerana sebalik kelemahannya, karya sastera popular turut bercakap tentang moral pendidikan dan pegangan agama yang baik secara langsung mahupun tidak langsung.

Sementara itu, Dr. Norhayati ketika mengupas mengenai Hikayat Perempuan tulisan Amelia Hashim yang diterbitkan oleh DBP pada April 2021 menjelaskan mengenai kekuatan pengarang wanita dari Kedah itu untuk mengangkat dan bercakap mengenai perempuan.

“Naskhah dengan 15 watak ini memberi suara, jiwa dan raga kepada watak-watak wanitanya yang selama ini dibisukan. Ia membolehkan wanita yang dirakam dalam naskhah klasik seperti Sulalatus Salatin diberikan jiwa dan menjawab segala ketidakadilan yang disenyapkan,” katanya.

Buku Sastera Popular: Antara Komersialisme dengan Intelektualisme boleh dibeli di sini dan karya kreatif terbaharu Amelia Hashim, Hikayat Perempuan boleh dibeli di sini.


Pembacaan dan Penerbitan Musim Pandemik: Suatu Penggulatan

Untuk mendapatkan maklumat terkini, ikuti kami melalui Telegram

Industri buku seluruh dunia mengambil langkah merendahkan volum penerbitan akibat terjejas dengan pandemik COVID-19. Kemerosotan penerbitan buku secara fizikal meningkat sebanyak 90 peratus apabila buku-buku hanya diterbitkan sebanyak dua naskhah sebulan berbanding dengan sebelumnya sebanyak 20 naskhah sebulan. Hal ini bukan sahaja menjejaskan dunia perbukuan dan penerbitan, bahkan pekerja dalam industri penerbitan juga turut terjejas. Pandangan yang dilontarkan oleh Sri Diah Shaharuddin ini mengambil sudut pandang sebagai seorang penulis buku dan editor yang giat membimbing penulis dalam universiti penulisan secara maya.

Manakala Nisah Haron, seorang penulis dan aktivis sastera pula berpendapat, pandemik ialah musim yang menuntut survival daripada penulis kerana masa ini bukanlah masa yang paling optimum untuk menerbitkan banyak buku, bahkan inilah masa yang sesuai untuk penulis mewajarkan situasi dengan menetapkan kandungan penulisan. Meskipun prolifik merupakan penanda aras kepada penulisan melalui penerbitan yang giat, namun kualitinya juga perlu dinilai kembali.

Demikian lontaran pendapat dua panel Forum Cinta Buku “Pembacaan Sepanjang Hayat: Adaptasi dalam Norma Baharu” anjuran Perpustakaan Universiti Sains Islam Malaysia (USIM) dan Dewan Bahasa dan Pustaka (DBP) Wilayah Tengah pada 2 Jun lalu. Moderatornya, Tuan Syed Munawwar Sayed Mustar, Ketua Pegawai Eksekutif Dialektika begitu bijak memprovokasi dan menjambatani isu-isu yang berlegar seputar dunia penulisan, penerbitan dan pembacaan.

Muhamad Hanan Mohd Haniff, Yang Dipertua Majlis Perwakilan Pelajar USIM selaku panel ketiga pula berpendapat, meskipun rata-rata anak muda suka membaca secara dalam talian, namun pandemik yang sedang melanda telah membantutkan aktiviti mereka untuk memenuhi hasrat merantau untuk mendapatkan bahan bacaan dan ilmu penulisan secara fizikal.

Forum ini begitu rancak dan membuka pelbagai pintu tema pembacaan. Mereka berbincang tentang banyaknya aktiviti perbukuan tidak dapat dijalankan seperti Kota Buku, bengkel-bengkel penulisan dan penutupan perpustakaan fizikal. Hal ini telah melunturkan komitmen khalayak pembaca terhadap buku. Pembacaan secara dalam talian dilihat sebagai sesuatu yang berhalangan kerana hakikatnya, pembaca terikat dengan banyak komitmen di rumah, dan semestinya mata tidak dapat bekerja 24 jam dengan menatap gajet semata-mata. Oleh itu, Sri Diah menggesa supaya penerbit jangan terlalu lama dan selesa berada dalam situasi sekarang yang diibaratkan seperti “diam-diam rindu”. Justeru, swaterbit merupakan langkah yang paling berkesan untuk memastikan hayat dunia penerbitan dapat menyusur arus dengan cara yang tersendiri, dan juga mengikut disiplin penerbitan yang betul.

Nisah turut bersetuju dengan pendapat Sri Diah, bahkan menegaskan, setiap pertemuan dalam aktiviti perbukuan dan penulisan memberikan semacam input dan pemugar semangat kepada penulis untuk berkarya. Maka, halangan terbesar dalam musim pandemik bagi seorang penulis ialah “rintangan pengarang” (writer’s block), iaitu saat penulis mempunyai banyak idea tetapi tidak dapat memanifestasikannya menjadi sebuah karya. Interaksi di atas skrin tidak mencukupi kerana tidak berlaku pertukaran tenaga secara fizikal. Lantaran itu, kualiti penulisan merudum dan dunia penerbitan menjadi suram.

Jalur teknologi ialah citra baharu pembacaan generasi muda dekad ini. Tetapi aktiviti mengumpul buku secara fizikal tetap menjadi pilihan, meskipun dilihat sebagai penyakit tsundoku (seni menghimpun buku tanpa membacanya). Aktiviti ini jauh lebih baik daripada minat muda-mudi yang lebih leka dengan aplikasi media sosial seperti TikTok, Facebook dan Instagram, yang boleh mempengaruhi jati diri anak muda.

Provokasi demi provokasi yang diutarakan oleh Tuan Sayed Munawwar akhirnya menemukan satu solusi yang membawa kepada perbincangan yang lebih hangat apabila Nisah Haron berpendapat bahawa penerbit buku perlu bersedia berpindah medium daripada penerbitan fizikal kepada digital. Hal ini menjadi suatu desakan yang pragmatik kerana generasi muda yang dipanggil sebagai “warga natif digital” (digital natives) kini sangat asyik membaca secara dalam talian. Buku audio dan e-buku ialah platform yang paling praktikal bagi menangani isu pembacaan era baharu. Kaedah bahan bacaan tidak menjadi persoalan apabila semua panel bersepakat bahawa setiap individu harus berfikiran terbuka untuk menolak dan menapis bahan bacaan yang dirasakan tidak sahih atau tidak elok.


Kenduri Buku Bersempena dengan DMK 2022 Peringkat Negeri Perak

Lenggong – Kenduri Buku Bersempena dengan Dekad Membaca Kebangsaan (DMK) 2022 Peringkat Negeri Perak telah diadakan secara bersemuka pada 13-14 Oktober 2022. Program ini dianjurkan oleh Dewan Bahasa dan Pustaka Wilayah Utara (DBPWU) dengan kerjasama Wakaf Che Teh Fatimah (WCTF), Lenggong, Perak. Sebanyak 260 orang peserta telah mengambil bahagian dalam aktiviti sepanjang program dua hari ini, yang terdiri daripada pelajar MRSM Lenggong, Kolej Komuniti Lenggong, Sekolah Tahfiz Lenggong, SK Bukit Balai, SJKC Yeong Hwa dan SJKT Ladang Kota Lima. Selain itu, aktiviti dalam Kenduri Buku tersebut turut disertai masyarakat setempat yang terdiri daripada pelbagai kaum.

Penyair yang tidak asing lagi, Cikgu Awang Abdullah turut diundang bagi memeriahkan program dengan beliau diberi tanggungjawab mengendalikan bengkel penulisan dan deklamasi puisi untuk 22 orang peserta.

Beberapa pengisian lain juga berlangsung serentak dengan bengkel tersebut. Antaranya termasuklah Pertandingan Mewarnai Lukisan Bertemakan Buku Kategori enam tahun hingga 10 tahun, Pertandingan Mewarnai Lukisan Bertemakan Buku Kategori 11 tahun hingga 13 tahun, Pertandingan Membaca Berita daripada Teks Buku, Pertandingan Menulis Warkah Berkenaan Buku, Pertandingan Mencipta Sajak Mengenai Buku dan Pertandingan Menulis Ringkasan Buku.

Pelbagai pertandingan ini diadakan untuk mencungkil bakat terpendam dalam diri peserta, selain turut dimeriahkan dengan pameran dan demonstrasi kuih warisan seperti pek nga dan nasi ganja. Pameran tersebut memberikan ruang kepada peserta dan pengunjung untuk mengenali kuih warisan.

Selain bengkel, pertandingan dan pameran yang berkaitan dengan buku, perasmian Rumah Buku WCTF juga telah dilaksanakan. Perasmian Rumah Buku WCTF tersebut disempurnakan oleh Encik Rahimi Arifin, Pengarah DBPWU dalam suasana hujan lebat yang menyimbah bumi Lenggong.

Nyaman hujan pada petang yang menyejukkan bumi Lenggong itu turut memberikan keselesaan kepada Malam Gema Puisi Kenduri Buku yang disertai oleh pelajar Pusat Tahfiz, pelajar MRSM dan masyarakat setempat yang terdiri daripada pelbagai kaum dan peringkat usia.

Pada Malam Gema Puisi Kenduri Buku itu, para peserta bengkel turut membuat persembahan yang dikendalikan oleh Cikgu Awang Abdullah dan Puan Rhumie Arniza Mat Esa. Persembahan pada malam itu juga diakhiri dengan persembahan “puiter“ (puisi dan teater) oleh Cikgu Awang Abdullah dan Puan Rhumie Arniza Mat Esa, serta deklamasi puisi oleh penulis, E Pian Pro Poul.

Sementara itu, pada hari kedua pula, berlangsungnya pertandingan dan majlis penyampaian hadiah bagi Pertandingan Swafoto Buku, Pertandingan Reka Cipta Kulit Buku, Pertandingan Menggubah Objek Menggunakan Kain Sejadah dan Pertandingan Teka Jumlah Buku yang Berada di Dalam Kotak.

Secara keseluruhannya, program Kenduri Buku ini dapat menanam minat para hadirin yang bukan sahaja terdiri daripada kelompok bahasa dan sastera terhadap bahasa dan sastera kebangsaan, sekali gus dapat mengeratkan perpaduan kaum kerana aktiviti ini melibatkan masyarakat pelbagai kaum daripada pelbagai peringkat umur. Oleh itu, usaha seumpama ini perlu diteruskan pada masa hadapan.


Malam Suara Cinta Komuniti Menulis Malaysia

Untuk mendapatkan maklumat terkini, ikuti kami melalui Telegram

Kuala Lumpur – Majlis bacaan tahlil dan doa selamat, berserta lantunan suara yang mengangkat isu keprihatinan dan pandemik COVID-19 serta kemanusiaan di Palestin telah dianjurkan oleh Komuniti Menulis Malaysia – Malam Suara Cinta. Majlis disiarkan secara langsung pada pukul 9.00 – 11.00 malam melalui Facebook Komuniti Menulis Malaysia. Malam Suara Cinta menampilkan dua tokoh figura negara, iaitu Datuk Seri Ir. Dr. Zaini Ujang dan Profesor Emeritus Dato’ Dr. Hashim Yaacob.

Penasihat dan Pengarah Urusan Komuniti Menulis Malaysia, Wacana Minda dalam ucapannya menyatakan, “Kita tidak selalu memiliki kata tetapi puisi sering sahaja memiliki makna. Puisi sering kali jadi kata-kata sakti menyingkirkan angkara menyayat hati. Mari sejenak kita melontar suara melahirkan isi hati terhadap isu kemanusiaan sejagat di Palestin dan pandemik yang tiada kesudahannya. Biar kata-kata berkepak jadi doa merentasi samudera dan benua. Puisi sememangnya cermin diri, ditulis dan disuarakan untuk kita saling mengingati dengan penuh nyali cinta.”

Penampilan istimewa dalam majlis tersebut, Zaini Ujang menyatakan, “Meskipun kita tidak berada di tanah Palestin, kita bersama-sama melahirkan rasa prihatin dan empati terhadap penderitaan dan perjuangan saudara kita. Begitu juga dengan episod pandemik yang masih belum berakhir.” Selesai memberikan ucapan, beliau mendeklamasikan sebuah puisi yang bertajuk “Selepas Episod Ini”.

Hashim Yaacob merakamkan ucapannya, “Puisi mampu lahirkan apa sahaja. Jika kita tidak mempunyai apa-apa, kita masih mempunyai suara. Kalau kita dicerca dengan kata, jangan kita diam tak terkata. Pertahankanlah maruah kita, lawan kata dengan kata. Kalau mereka mengherdik dengan kata, carilah daya kata. Kalah kita jangan kerana putus kata. Ini martabat bangsa dan kedaulatan negara.” Beliau turut mendeklamasikan puisinya yang bertajuk “Kau Berpulang Anakku” sebagai keprihatinan terhadap Palestin.

Majlis malam ini turut diserikan dengan dendangan puisi daripada peserta-peserta jemputan. Antara yang menyumbangkan suara dalam majlis ini, termasuklah Wacana Minda (“Exodus Palestina“), Nor Adlyizan Theis (“Pantun Suara Cinta COVID-19“ dan “Untukmu Palestin“), Wan Mohd Akmal Wan Mansor (lagu Together We Can Change The World), Akilul Nazar Arbain (“Bangkit Palestin“), Raja Nurul Farhana Raja Muhammad Putra (“Apabila Sampai Masa Nanti“ karya Ku Sunira Ku Johari), Rozilah Ibrahim atau R’zie Ibrahi) (“Kembalikan Kota Keamanan “ karya Ku Sunira Ku Johari), Profesor Madya Dr. Nor Hasimah Ismail (“Thaurah Palestin“), Shahrul Nizam Mohd Aman (“Mencari Pelangi di Bumi Gaza“ karya Datu Ramlee), Zulkifli Zainudin (“Pantun Kita Jaga Kita“), Yusnorsyazana Mohd Yunos (“Syair Perpaduan“ karya Roslan Madun), Nazim Mohd Subari (“Nazam Selamatkan Palestin“), Romaini Mustafa (syair “Janji yang Disimbah Asid Dusta“), Norliza Salim (“Syair Koronavirus“), Dr. Dil Froz (“Anak-Anak Palestin“), Abdul Hamid Abdul Halim (lagu puisi XPDC Hujan Air Mata), Harlym Yeo (“Mendukung Perjuangan Bersama-sama“ karya Awang Sariyan), Hairul Azuan Ahdan (“Mereka Sama Sahaja“), Amalyaazani Mohd Jehwan (“Tanah Palestin“), Abd Malik Mohamad Shah (“Doa Buat Palestin“), Fauziah Moksin (“Pantun Untukmu Palestin“ dan “Pantun PKP“), Nur Aqila Awatif Mohd Rashid (“Teater Miskin“ karya Ku Sunira Ku Johari), Muhammad Arifuddin Syahril (“Arep Jawa“ dan “Berita kepada Kawan“ karya Ebiet G Adi), Mohammad Hilmi Ismail (“Mohilis“ dan “Suara dari Bumi Gaza“), Rohaidah Yon (“Doaku Ada di Mana-mana“), dan Nuratul Salamah Tee Abdullah (“Inspirasi Untukmu Gaza“).